PRN MELAKA MEDAN UNTUK TOK MAT MENGATASI ISMAIL SABRI

Setakat ini, Timbalan Presiden UMNO, Mohamad Hasan telah lulus ujian pertama dalam usaha untuk mengembalikan maruah parti melalui PRN Melaka.
Ia berikutan, sementara ketiadaan Presiden UMNO, Ahmad Zahid Hamidi di dalam negara, beliau yang merupakan Pengarah PRN Melaka bagi BN berjaya mengekalkan pendirian UMNO bertanding solo dan tidak bekerjasama dengan sesiapa, khususnya dengan Bersatu.
Ketetapan melalui PAU2020 ialah memutuskan hubungan dengan Bersatu dalam PRU15 dan kejayaan melaksanakan ketetapan itu lebih awal daripada sepatutnya iaitu dalam PRN Melaka lagi sudah tentu merupakan suatu tanda kecemerlangan buat UMNO menjelang PRU15 akan datang.
Ketegasan Mohamad Hasan atau Tok Mat dalam mempertahankan maruah UMNO itu pasti akan menjadi suatu lonjakan kejayaan buat dirinya yang sekaligus juga mendatangkan kegembiraan kepada ahli akar umbi parti di seluruh negara.
Ketegasan Tok Mat itu tampak senada dengan Zahid Hamidi yang berulang kali menegaskan UMNO hanya mahu bertanding solo di Melaka.
Hal ini berbeza dengan Perdana Menteri, Ismail Sabri Yaakob yang dalam waktu sama sentiasa berusaha membawa UMNO bekerjasama, bukan saja dengan Pas, tetapi juga dengan Bersatu dalam menghadapi PRN Melaka.
Selain dilihat cuba mengkhianati ketetapan akar umbi yang diputuskan melalui PAU2020 lalu, pendirian Ismail Sabri yang menawarkan dirinya untuk melakukan rundingan bagi mengelak pertandingan tiga penjuru turut digambarkan sebagai cubaan menyelamatkan nasib Bersatu semata-mata.
Lebih buruk lagi, usahanya menjadi jururunding dan pendamai itu, tentunya dengan tujuan agar dirinya menjadi hero jika berjaya mengelakkan tiga parti Melayu daripada berlaga sesama sendiri, turut menemui kegagalan akhirnya.
Dengan itu, sekali lagi kewibawaan dan kemampuannya dilihat telah tercalar.
Dalam keadaan ini, sebagaimana disebut dalam artikel sebelum ini, ia pastinya mendatangkan kesukaran kepada Ismail Sabri sama ada untuk turun atau tidak berkempen dalam PRN Melaka ini.
Bagi Tok Mat pula, dengan lulus ujian pertama iaitu meletakkan maruah UMNO di tempat yang sewajarnya menjelang PRU15, beliau kini harus memastikan ujian kedua juga dilaluinya dengan penuh jaya.
Ujian kedua yang bakal menunggunya itu tidak lain ialah hari pengundian pada 20 November depan.
Jika UMNO dan BN berjaya memenangi PRN Melaka dalam pertembungan tiga penjuru nanti dan oleh kerana Zahid Hamidi akan berada di Jerman sehingga selesai hari pengundian, bermakna Tok Matlah “jenderal perang” yang layak dikalungkan anugerah kejayaan.
Untuk kali yang seterusnya, sekali lagi kejayaan UMNO dan BN itu nanti adalah suatu pukulan buat Ismail Sabri yang tidak yakin kemenangan mampu dicapai melalui gerakan solo, tetapi lebih berharap kepada bantuan daripada Pas dan juga Bersatu.
Memahami kedudukan Zahid Hamidi yang sedang berdepan kes mahkamah yang mungkin masih panjang, jika PRU15 diadakan tahun depan misalnya, bersama kejayaan BN di Melaka ini, tidak syak lagi Tok Mat adalah calon Perdana Menteri yang paling dikehendaki sekali mewakili UMNO.
Kejayaan BN di Melaka dengan sendirinya akan membuatkan Ismail Sabti terketepi, bukan saja untuk dikekalkan lagi sebagai calon Perdana Menteri mewakili UMNO, malah tidak mustahil kedudukannya dalam parti semakin tidak dipeduli.
Kepada Tok Mat, jangan sesekali mensia-siakan peluang menjadi Perdana Menteri PRN Melaka ini. –
ShahbudinHusin 08/11/2021.

4

2

votes
Article Rating
Kongsikan artikel ini


SULAIMAN DIKEKALKAN CALON KETUA MENTERI – WAL HASIL BALIK ASAL

Pengerusi Lembaga Penasihat BN, Najib Razak berkata, Ab Rauf Yusoh yang bertanding di DUN Tanjung Bidara bukan merupakan calon Ketua Menteri Melaka.
Katanya, BN hanya mencalonkan Sulaiman Md Ali yang bertanding di DUN Lendu sebagai Ketua Menteri jika BN berjaya memenangi PRN Melaka, 20 November ini.
Kenyataan Najib ini sebagai menolak khabar angin yang bertebaran yang mengatakan Ab Rauf turut bersaing dengan Sulaiman bagi merebut jawatan tersebut.
Sulaiman adalah Ketua Menteri sebelum ini sehinggalah kerajaan negeri dijatuhkan berikutan empat Adun menarik sokongan terhadapnya.
Dengan penjelasan Najib ini bermakna Sulaiman akan dinamakan sekali lagi untuk mengetuai pentadbiran kerajaan negeri Melaka seandainya BN berjaya memenangi pilihanraya.
Maka, untuk apa pula Ab Rauf diletakkan sebagai calon pilihanraya?
Antara isu besar mengapa empat Adun yang diketuai Idris Haron menarik sokongan sehingga kerajaan negeri tumbang sebelum ini adalah kerana Sulaiman didakwa hanya ketua kerajaan negeri boneka kepada Ab Rauf.
Dikatakan banyak perkara melibatkan kerajaan negeri tidak dapat diputuskan oleh Sulaiman kerana beliau didakwa perlu merujuknya terlebih dahulu kepada Ab Rauf.
Ab Rauf adalah Pengerusi Badan Perhubungan UMNO Melaka dan Speaker DUN Melaka.
Di dalam UMNO Masjid Tanah di mana Ab Rauf adalah Ketua Bahagian, Sulaiman pula adalah Setiausaha bahagian tersebut.
Dengan kedudukan itu, Sulaiman sentiasa terkepung oleh jawatan dalam parti yang lebih tinggi yang dipegang Ab Rauf dan seterusnya beliau didakwa sebagai ketua kerajaan negeri yang gagal berfungsi dengan sewajarnya.
Jadi, jika Sulaiman lagi yang dipilih sebagai Ketua Menteri, apa beza keadaannya dengan sebelum beliau dijatuhkan dulu?
Tidakkah beliau nantinya akan terus berada di bawah Ab Rauf dan mungkin terus dikuasai Pengerusi Badan Perhubungan UMNO Melaka itu sebagaimana banyak dakwaan bertebaran sebelum ini?
Dalam hal ini, Sulaiman hanya mungkin dapat membebaskan diri daripada dikuasai Ab Rauf jika setelah dipilih sebagai Ketua Menteri nanti, beliau turut dinamakan sebagai Pengerusi baru Badan Perhubungan UMNO Melaka.
Cuma, sediakah Zahid Hamidi selaku Presiden UMNO melakukan perubahan sedemikian?
Jika tidak, menjadikan semula Sulaiman sebagai Ketua Menteri tiada makna apa-apa, malah seperti kembali kepada keadaan asal sebelum ini.
Kata orang – wal hasil balik asal dan tiada sebarang perubahan ditawarkan kepada pengundi Melaka.
Sedemikian, kalau Ketua Menteri boneka yang sama lagi dimunculkan untuk mentadbir Melaka, adakah pengundi sedia memberi undi mereka kepada BN? –
ShahbudinHusin 08/11/2021.

3.3

4

votes
Article Rating
Kongsikan artikel ini


“SPR GAGAL, SOP PRN MELAKA KETINGGALAN ZAMAN”

Suruhanjaya Pilihan Raya (SPR) telah gagal dalam melaksanakan tanggungjawabnya untuk mengadakan pilihan raya Melaka pada 20 November 2021 yang “bebas, adil, dan bersih” dengan SOP ketinggalan zamannya yang menghalang sebarang bentuk kempen secara fizikal.
Melaka kini berada dalam Fasa 4 Pelan Pemulihan Negara (PPN). Adakah ini fasa yang melibatkan sekatan menyeluruh kepada aktiviti kempen fizikal dalam pilihan raya?
Sekiranya ya, bilakah kempen fizikal akan dibenarkan semula?
Mengapa SPR tidak mampu untuk mencari titik perseimbangan di antara memastikan terdapatnya pilihan raya yang “bebas, adil, dan bersih” dan pada masa yang sama, mengekang penularan wabak Covid-19?
Kementerian Pendidikan telah mengumumkan yang institusi pendidikan di bawah Kementerian tersebut di Perlis, Perak, Pulau Pinang, Sabah, dan Kedah akan meneruskan operasi bermula 21 dan 22 November, selari dengan peraturan dibawah Fasa 4 PPN.
Juga telah diumumkan baru-baru ini yang Malaysia dan Singapura akan melancarkan Laluan Perjalanan untuk mereka yang telah menerima vaksin, Vaccinated Travel Lane (VTL) di antara Lapangan Terbang Changi dan Lapangan Terbang Antarabangsa Kuala Lumpur (KLIA) bermula 29 November 2021.
Tetapi SPR masih terus menyorokkan kepalanya di dalam pasir, tanpa mengambil kira keperluan untuk negara kita “hidup bersama Covid” dalam tempoh peralihan di antara fasa pandemik dan endemik.
Larangan menyeluruh SPR ini memberikan kesan yang amat buruk kepada parti-parti Pembangkang, yang tidak mempunyai akses kepada kemudahan radio dan televisyen.
Jelas sekali SPR telah mengabaikan tanggungjawabnya untuk memastikan PRN Melaka ini diadakan secara “bebas, adil, dan bersih”, sebaliknya membenarkan penyalahgunaan kuasa dan amalan korup dalam PRN ini.
Para peguam telah mengatakan yang sekatan Kementerian Kesihatan terhadap semua bentuk kempen secara fizikal di Melaka ini bertentangan dengan undang-undang dan kerajaan sebaliknya patut membenarkan aktiviti di mana penjarakan boleh diadakan dengan mematuhi SOP untuk mengelakkan penularan jangkitan Covid-19.
Adakah SPR akan akhirnya mendengar dan menyemak semula SOP pilihan raya untuk PRN Melaka, dengan rakyat Melaka yang kini dijadualkan mengundi pada 20 November?
LIM KIT SIANG
Ahli Parlimen Iskandar Puteri.

0

0

votes
Article Rating
Kongsikan artikel ini


TOLAK MN, PILIH PN BUKTI PAS TAK MAHU BERKONGSI KERUSI DENGAN UMNO DI KELANTAN, TERENGGANU DAN KEDAH

Rasa tidak puas hati UMNO terhadap Pas kerana akhirnya memilih bersama Perikatan Nasional atau PN dan tidak bersama Muafakat Nasional (MN) dalam PRN Melaka masih lagi berlanjutan, walaupun hari penamaan calon sudah berlangsung semalam.
Seharusnya, selepas saja penamaan calon diadakan, semua parti mesti fokus kepada hari pengundian dan melupakan perkara lalu yang mungkin menyakitkan.
Mengenang cerita semalam yang melukakan tentu saja merupakan gangguan yang menghalang kelancaran untuk terus melangkah ke hadapan.
Tetapi hari ini melalui laporan media, Timbalan Presiden UMNO, Mohamad Hasan dan Naib Presidennya, Khaled Nordin masih lagi memperkatakan mengenai pendirian Pas itu.
Kedua-duanya, secara langsung dan tidak tidak langsung, tampak kekal menyalahkan Pas kerana menolak kerusi yang ingin diberi UMNO di PRN Melaka serta keinginan parti itu pada waktu yang sama mahu mendamaikannya dengan Bersatu.
Bagi UMNO, sikap Pas itu tidak boleh diterima, sama seperti UMNO juga tidak pernah cuba mahu mendamaikan Pas dengan Amanah.
Realitinya, walaupun semua orang boleh menjangka masa depan Pas akan lebih cerah jika bersama UMNO, tetapi mengapakah parti itu lebih memilih Bersatu melalui PN berbanding MN?
Tidak cukup dengan itu, Pas juga sanggup melupakan lambangnya sendiri dan setuju menggunakan logo PN dalam pertaruhan di Melaka ini.
Apakah Pas tidak lagi mementingkan penyatuan ummah?
Sesungguhnya apa yang dilakukan Pas ini adalah suatu pengorbanannya yang besar kepada Bersatu dan PN.
Di waktu yang sama, sementara masih kedengaran suara-suara dalam Pas sendiri yang mengatakan MN masih belum mati, namun Presiden Pas, Hadi Awang telah memberi isyarat yang jelas agar ahli dan penyokong parti itu memberi undi mereka kepada PN pada 20 November depan ini.
Dengan itu, pertempuran di Melaka ini bukan saja melibatkan PN dan BN, selain PH, tetapi juga khusus antara UMNO dan Pas.
Tambahan itu, UMNO dan Pas akan berlawan sesama sendiri di tujuh daripada 28 kerusi DUN yang dipertandingkan.
Dengan itu, bukan saja pertempuran, cerca-mencerca dan menuruh sesama sendiri tidak lagi dapat dielakkan, bahkan luka serta calar-balar akibat daripadanya juga pasti akan berpanjangan.
Sekaligus, berbanding untuk memulihkan MN selepas PRN Melaka, lebih mungkin yang berlaku ialah putus hubungan terus antara Pas dan UMNO.
Sebagaimana BN ingin solo di PRN Melaka kerana berasakan mereka boleh memenanginya tanpa bekerjasama dengan sesiapa, Pas juga sebenarnya ada perkiraan tersendiri dalam hal ini.
Pas lebih memilih bersama Bersatu melalui PN di Melaka adalah semata-mata kerana tidak mahu terhutang budi dengan UMNO dalam berkongsi kerusi di negeri-negeri yang sedang dikuasainya iaitu di Kelantan, Terengganu dan Kedah.
Jika Pas setuju bekerjasama dengan UMNO di Melaka dan terhutang budi menerima kerusi yang diperuntukkan parti itu, mahu tidak mahu, Pas juga harus membalasnya dengan memberi sebahagian kerusi mereka di Kelantan, Terengganu dan Kedah kepada UMNO.
Di ketiga-tiga negeri itu, Pas bukan saja sukar berkongsi kerusi, malah secara sendirian pun mereka mampu untuk mengekalkan kuasa serta memenangi beberapa kerusi Parlimen.
Secara mudahnya, bersama Bersatu sudah lebih daripada cukup untuk Pas bertahan menguasai Kelantan, Terengganu dan Kedah dalam PRU15 akan datang.
Dengan menolak bekerjasama dengan UMNO di Melaka, maka UMNO selepas ini jangan haraplah untuk mendapat belas ihsan Pas mendapat sebarang perkongsian kerusi di Kelantan, Terengganu dan Kedah.
Dalam hal ini, Pas sebenarnya tidak peduli pun siapa jadi kerajaan pusat selepas PRU15 akan datang kerana mereka bila-bila masa boleh menyesuaikan diri dan mencipta dalil untuk menghalalkan laluan ke arah bekerjasama dengan sesiapa saja yang menjadi kerajaan.
Begitu juga dengan lain-lain negeri, ia tidaklah sepenting mengekalkan kuasa di Kelantan, Terengganu dan Kedah yang memang merupakan tapak kukuh bagi Pas.
Yang penting bagi Pas, mereka mesti ada sejumlah kerusi Parlimen dalam genggaman agar boleh menyesuaikan diri dengan mana-mana parti dan tidak hilang cengkaman di tiga negeri ia bertapak kukuh itu.
Semua cita-cita itu sudah boleh mereka dicapai melalui hubungan dengan Bersatu melalui PN dan tidak memerlukan pun kekuatan MN atau pertolongan daripada UMNO. –
ShahbudinHusin 09/11/2021.

4.3

3

votes
Article Rating
Kongsikan artikel ini


ISMAIL SABRI TERUS KUKUH SEBAGAI ‘BAPA PERLANTIKAN’, TAPI JAWATAN DUTA TAK SESUAI UNTUK TAJUDDIN

Perdana Menteri, Ismail Sabri Yaakob kini sedang berada di Indonesia untuk lawatan rasmi selama tiga hari ke negara tersebut.
Turut bersama dalam rombongan lawatannya itu ialah Ahli Parlimen Pasir Salak, Tajuddin Abdul Rahman.
Keberadaan bekas Pengerusi Prasarana Berhad itu bersama Perdana Menteri itu menguatkan lagi khabar angin yang mengatakan beliau akan dilantik sebagai Duta Besar Malaysia ke Indonesia.
Sebelum ini sewaktu Ismail Sabri melawat Kedah selepas mengangkat sumpah sebagai Perdana Menteri pada 21 Ogos lalu, beliau adalah antara beberapa Ahli Parlimen yang turut bersama menaiki jet eksekutif kerajaan dalam lawatan berkenaan.
Sejak itu, di samping sebelum ini beliau memang diketahui kuat menyokong Ismail Sabri, bukan saja dalam bersama mempertahankan kedudukan Mahiaddin Md Yasin, bahkan sejak Ahli Parlimen Bera itu dilantik sebagai Timbalan Perdana Menteri lagi.
Lantaran itu, Tajuddin disebut-sebut akan diberi jawatan menteri sebagai balasan kepada sokongannya itu.
Begitu pun, Tajuddin tidak diberikan apa-apa jawatan, baik sebagai menteri atau timbalan menteri dalam susunan kabinet yang dibentuk Ismail Sabri.
Beberapa lama kemudian, nama beliau dikhabarkan akan dilantik sebagai Duta Besar ke Indonesia bersama Nazri Aziz, Ahli Parlimen Padang Rengas yang turut disebut akan dilantik sebagai Duta ke Switzerland.
Meskipun berita perlantikan itu agak senyap sejak kebelakangan ini, tetapi dengan beliau turut sama bersama Ismail Sabri dalam lawatan ke Indonesia ini, hampir pastilah jawatan itu akan diberikan kepadanya.
Kalau tidak, buat apa Ismail Sabri membawanya sekali ke Indonesia?
Nampaknya Ismail Sabri terus mengukuhkan lagi kedudukannya sebagai “Bapa Perlantikan” dengan melantik, melantik dan terus melantik lagi pemimpin-pemimpin UMNO ke jawatan-jawatan tertentu dalam kerajaan sebagai habuan dan untuk mengukuhkan kedudukannya.
Belum pun sampai 100 hari sebagai Perdana Menteri, sementara bayang kejayaan kerajaan dan menteri-menteri masih kabur, yang terserlah nampaknya hanyalah kemampuannya dalam memberi jawatan dan ganjaran kepada sekian ramai kelompok dalam UMNO.
Dalam kes Tajuddin, meskipun hak Ismail Sabri untuk melantiknya sebagai Duta Besar ke Indonesia, tetapi lantikan tersebut dengan jelas memperlihatkan Perdana Menteri tidak bijak dalam membuat pertimbangan.
Ini kerana, sebagaimana yang umum sedia tahu dan selalu terpapar di media, Tajuddin adalah seorang yang berwatak keras, kadangkala kasar, selalu cakap lepas, tiada diplomasi dan seolah-olah banyak bertindak menurut kata hati.
Baik dalam berbahas di Parlimen atau ketika memberikan sidang media, itulah kesimpulan yang mudah tergambar tentang dirinya.
Di lobi Parlimen, beliau juga pernah bergaduh dengan seorang Ahli Parlimen BN yang lain tidak lama sebelum ini.
Pendeknya, Tajuddin tiada watak seorang diplomat dalam dirinya, walaupun sebagai ahli politik, liku-liku perjalanannya banyak menghasilkan kejayaan.
Kalau mahu dibandingkan dengan Nazri Aziz yang dikhabarkan akan jadi duta ke Switzerland (ada khabar katanya Nazri sudah pun memulakan tugas) atau arwah Mohamed Rahmat (Tok Mat) yang pernah jadi Duta Besar ke Indonesia sebelum ini, watak Tajuddin dengan kedua-duanya amat jauh sekali.
Dengan perwatakannya itu, adalah dibimbangi perlantikannya akan tercetus pelbagai masalah yang tidak menyenangkan dalam konteks hubungan dua hala yang mesra dan seperti adik-beradik antara Malaysia dan Indonesia selama ini.
Apatah lagi, jika isu yang timbul itu nanti melibatkan mainan pihak media Indonesia yang memang kita ketahui amat ampuh serangan serta tajam penulisannya, tentulah kesannya lebih buruk lagi.
Siapa yang akan malu akhirnya?
Ismail Sabri dalam hal ini, kalau pun terlalu didorong oleh keinginan memberi jawatan kerana habuan atau ganjaran kepada seseorang yang pernah berbudi kepadanya, fikirkanlah sama soal kesesuaian dan hasilnya untuk negara.
Apakah tiada orang lain selain Tajuddin yang lebih layak dan berwibawa untuk dilantik sebagai Duta Besar ke Indonesia?
Tajuddin mungkin lebih sesuai diberikan jawatan jawatan lain, tetapi bukan sebagai duta.
Janganlah main bedal saja mengurus negara ini seperti mengendali syarikat sendirian berhad. –
ShahbudinHusin 10/11/2021.

4.2

5

votes
Article Rating
Kongsikan artikel ini


SEHARIAN BERKEMPEN DI MELAKA, ANWAR ZAHIR KEYAKINAN

Seharian di Melaka hari ini bertemu warga setempat serta memberi dukungan dan semangat kepada calon-calon yang ditampilkan Pakatan Harapan di DUN-DUN Kelebang, Paya Rumput, Rembia, Machap Jaya, Lendu, Ayer Molek dan Sungai Rambai.
Situasi wabak hari ini memaksa kita untuk lebih bersikap waspada dan berdisiplin mematuhi peraturan serta SOP yang ditetapkan MKN dan KKM sepanjang tempoh berkempen.
Ini pastinya memberi dampak besar terutamanya pada amalan biasa pilihanraya dan demokrasi di Malaysia.
Namun, keadaan luarbiasa saat ini memerlukan pendekatan baru yang semestinya luarbiasa.
Saya turut ingin menzahirkan keyakinan pada semangat serta ‘conviction’ yang ditonjolkan rakyat Melaka dalam memungkinkan satu pentadbiran yang benar-benar telus, yang hormat akan hak-hak rakyat berbilang kaum dan yang mampu memacu dan mengangkat kembali ekonomi negeri dalam kerangka besar melonjak negara ke era pasca wabak.
Ayuh kuatkan tekad dan dukung calon-calon Pakatan Harapan!
ANWAR IBRAHIM
Pengerusi PH/Presiden PKR.

4

9

votes
Article Rating
Kongsikan artikel ini


ADLY PILIHAN TERBAIK BERBANDING CALON BN DAN PN, BERILAH UNDI IKUT SIAPA CALON KETUA MENTERINYA

PH akhirnya menamatkan spekulasi dengan menamakan Adly Zahari sebagai calon Ketua Menteri jika gabungan itu memenangi PRN Melaka, 20 November ini.
Adly adalah Pengerusi PH Melaka serta merupakan Ketua Menteri selepas kemenangan gabungan itu dalam PRU14 sebelum beliau kemudian dijatuhkan melalui pengkhianatan dan lompat parti susulan berlakunya Langkah Sheraton.
Melalui PRN Melaka ini serta kedudukan jawatannya dalam PH, selain rekod baiknya mentadbir Melaka dengan pelbagai kejayaan sebelum ini, meletakkan semula Adly sebagai calon Ketua Menteri tentu saja adalah pilihan yang tepat.
Realitinya, Adly bukan dijatuhkan kerana dikaitkan sesuatu dakwaan buruk terhadapnya seperti pecah amanah, salah guna kuasa, bolot pasir, tidak menjaga rakyat atau kedudukannya sebagai Ketua Menteri dikuasai oleh orang lain.
Beliau dan PH dijatuhkan semata-mata kerana berlaku pengkhianatan dan dengki ingin merebut kuasa, walaupun mereka itu hakikatnya tidak menang di hati rakyat melalui undi.
Kini, dengan pencalonannya semula beserta barisan calon PH yang diketengahkan dalam PRN Melaka ini, pengundi Melaka mempunyai peluang terbaik untuk memilih sebuah kerajaan dan ketua pentadbir negeri yang terbaik serta mampu berkhidmat sepenuh hati untuk mereka.
Selain PH yang sudah menamakan calon Ketua Menterinya, BN juga turut telah menamakan Sulaiman Md Ali sebagai pertaruhan mereka.
Dengan pengumuman Najib Razak selaku Pengerusi Lembaga Penasihat BN sebelum ini dan ia kini disahkan oleh Pengarah PRN BN, Mohamad Hasan, bermakna Pengerusi Badan Perhubungan UMNO Melaka, Ab Rauf Yusoh yang pertama kali bertanding di DUN Tanjung Bidara, automatik akan diketepikan untuk dijadikan Ketua Menteri.
Tetapi, jangan kita lupa, isu yang berlengar hangat di Melaka sejak sekian lama, malah menjadi punca empat Adun menarik sokongan terhadap Sulaiman ialah kerana dakwaan beliau dikuasai dan dibonekakan oleh Ab Rauf dalam urusan pentadbiran kerajaan negeri.
Dengan Sulaiman dicalonkan semula, jika pengundi Melaka memberi kemenangan kepada BN pada 20 November ini, ia samalah seperti mereka membenarkan berlakunya lagi penguasaan dan pembonekaan Ab Rauf terhadap Ketua Menteri.
Tidak meletakkan Ab Rauf sebagai Ketua Menteri tidak bererti ia menghalang beliau daripada terus mengusai Sulaiman atas kapasitinya yang berada lebih tinggi berbanding Sulaiman dalam hieraki parti.
Dalam erti kata lain, mengundi BN adalah kerja buang masa, tidak akan membantu rakyat, sebaliknya hanya membantu pemimpin di atas kekal mengaut kekayaan hasil Melaka.
Hanya PN yang belum mengumumkan calon Ketua Menteri, namun dua nama disebut-sebut sebagai pertaruhan iaitu Pengerusi PN negeri itu, Mohd Rafiq Naizamohiddeen yang bertanding di Dun Telok Mas dan Mas Ermieyati Shamsuddin yang bertembung dengan Ab Rauf di Tanjung Bidara.
Mohd Rafiq sebelum ini adalah Adun Paya Rumput, tapi kini berpindah ke Telok Mas.
Selain beliau masih dianggap terlalu muda dan mentah untuk mengetuai pentadbiran Melaka, tindakannya melarikan diri daripada Paya Rumput ke Telok Mas turut menggambarkan ketidakyakinannya mampu bertahan di kawasan lamanya itu.
Adakah pemimpin sebegini layak diberi tanggungjawab sebagai Ketua Menteri?
Berkaitan dengan Mas Ermieyati pula, meskipun jika terpilih sebagai Ketua Menteri Melaka bermakna beliau akan menjadi wanita pertama memegang jawatan itu, tetapi rekodnya sebagai pemimpin adalah sangat buruk.
Mas Ermisyati sebelum ini adalah Ketua Pureri UMNO dan menang sebagai Ahli Parlimen Masjid Tanah atas tiket BN, tetapi berikutan kemenangan PH dalam PRU14, beliau telah melompat menyertai Bersatu dan meninggalkan wadah perjuangan lamanya.
Berikutan sokongan kepada Langkah Sheratan, beliau seterusnya dihadiahkan jawatan timbalan menteri dan kini memegang jawatan Timbalan Menteri di Jabatan Perdana Menteri.
Seorang lari kawasan dan masih budak mentah, manakala seorang lagi mempunyai sejarah buruk lompat parti, makna kata kedua-dua calon yang disebut-sebut sebagai bakal Ketua Menteri PN ini tidak memberi jaminan mereka lebih mengutamakan rakyat berbanding diri sendiri dalam perjuangan mereka.
Kesimpulan paling mudah di sini, baik mengenai calon Ketua Menteri BN iaitu Sulaiman atau daripada PN iaitu sama ada Mohd Rafiq atau Mas Ermieyati, kedua-dua parti tidak menjanjikan cahaya harapan buat rakyat Melaka.
Selain melalui calon BN, ia hanya memastikan ulangan sejarah pembonekaan lama berulang kembali, melalui calon PN pula, langsung tiada harapan boleh disandarkan.
Berbeza dengan Adly, calon Ketua Menteri yang dinamakan PH, rekod pentadbirannya selama 22 bulan sebelum ini adalah bukti keutamaannya menjaga rakyat Melaka.
Oleh itu, pada 20 November nanti, salah satu faktor yang tidak harus diabaikan oleh pengundi Melaka dalam memberi undi mereka, berilah undi berdasarkan siapa calon Ketua Menteri yang telah ditonjolkan.
Mengundi parti berdasarkan calon Ketua Menteri yang telah terbukti ini pasti tidak akan membuatkan rakyat Melaka menyesal di kemudian hari. –
ShahbudinHusin 11/11/2021.

5

3

votes
Article Rating
Kongsikan artikel ini


JANGAN BERITAHU SESIAPA, AB RAUF TETAP AKAN JADI KETUA MENTERI MELAKA…..

Berikutan Sulaiman Md Ali telah diumumkan secara rasmi sebagai calon Ketua Menteri bagi BN, ramai yang bertanya, apa jadi kepada Ab Rauf Yusoh, Pengerusi Badan Perhubungan UMNO Negeri Melaka?
Apakah selepas 20 November nanti, andai ditakdirkan BN menang PRN Melaka dan Ab Rauf juga turut menang di Dun Tanjung Bidara, beliau hanya akan menjadi Adun biasa serta kekal sebagai Speaker saja?
Kenapa namanya diketepikan, walhal berdasarkan kedudukannya dalam parti, selain namanya sudah disebut ramai di merata-rata, beliaulah yang seharusnya dinamakan sebagai calon Ketua Menteri Melaka?
Berkaitan hal ini, berdasarkan tiga empat maklumat di Melaka memberitahu, nama Ab Rauf diketepikan kerana BN sedar kesan lebih buruk kepada gabungan itu untuk mencapai kemenangan jika namanya dicalonkan.
Ini kerana kata mereka, berbanding Sulaiman yang bebas daripada sebarang isu serta disenangi ramai, Ab Rauf agak berbeza keadaannya.
Kedudukan serta kehidupan peribadi Ab Rauf, kata mereka, terlalu banyak yang boleh dimanipulasi oleh pihak lawan serta dijadikan isu untuk melumpuhkan BN.
Dengan itu, mengenepikan Ab Rauf dan mengekalkan Sulaiman sebagai calon Ketua Menteri adalah pilihan yang dianggap paling selamat buat UMNO dan juga BN untuk mengejar kemenangan yang diidam-idamkan.
Begitu pun, tambah maklumat itu lagi, mengenepikan Ab Rauf bagi menduduki jawatan Ketua Menteri hanyalah bersifat sementara dan terhad kepada PRN Melaka ini semata-mata.
Menurut mereka lagi, Sulaiman sebenarnya hanya diletakkan sebagai Ketua Menteri Melaka sehingga PRU15 saja dan beliau kemudian akan dipindahkan bertanding di kerusi Parlimen Masjid Tanah untuk menentang Mas Ermieyati Shamsuddin.
Pada PRU14 lalu, Mas Ermieyati memenangi kerusi Parlimen Masjid Tanah atas tiket BN, tetapi kemudian melompat menyertai Bersatu setelah PH menjadi kerajaan.
Meletakkan Sulaiman menentang Mas Ermieyati di Masjid Tanah dianggap sebagai pertaruhan terbaik BN untuk merampas kembali kerusi tersebut.
Pada PRN Melaka ini, Mas Ermieyati akan berlawan dengan Ab Rauf di kerusi Dun Tanjung Bidara.
Apabila Sulaiman diletakkan bertanding di kerusi Parlimen dalam PRU15 yang dijangka akan diadakan kira-kira setahun saja lagi daripada sekarang, ketika itu barulah Ab Rauf akan ditonjolkan sebagai calon Ketua Menteri Melaka.
Sebab itu, bagi BN adalah penting untuk mereka memenangi PRN 20 November ini, tidak terkecuali Ab Rauf juga harus menang di Tanjung Bidara.
Dengan BN menang PRN Melaka dan Ab Rauf juga menang di Tanjung Bidara, menonjolkannya sebagai Ketua Menteri Melaka pada PRU15 tidak lagi akan menimbulkan sebarang masalah.
Apa lagi, ketika itu Sulaiman sudah pun dipindahkan bertanding di kerusi Parlimen Masjid Tanah.
Berdasarkan maklumat yang diterima itu, bermakna walaupun nama Ab Rauf diketepikan untuk menjadi Ketua Menteri pada kali ini, tetapi laluan untuknya mengisi jawatan tersebut tetap sedang dibina dengan cantiknya.
Makna kata, pengisiannya untuk menduduki jawatan itu hanya ditangguhkan buat seketika supaya selepas ini tiada apa-apa halangan lagi menjadi gangguan kepadanya.
Dengan itu, PRN Melaka 20 November ini bolehlah dianggap medan untuk membina laluan istimewa buat Ab Rauf berjaya menduduki kerusi Ketua Menteri akhirnya.
Menang BN, maka terbinalah laluan sempurna untuknya dan hanya jika BN tidak menang dalam PRN Melaka ini, barulah apa yang dirancang itu jadi tergendala.
Sebab itulah, jelas maklumat itu lagi, orang paling awal memaklumkan Ab Rauf bukan calon Ketua Menteri ialah Najib Razak iaitu mentor kepada Pengerusi Badan Perhubungan UMNO Melaka tersebut.
Masih mahukah pengundi Melaka memenangkan BN pada 20 November ini? –
ShahbudinHusin 12/11/2021.

5

2

votes
Article Rating
Kongsikan artikel ini


RUGI BESAR JIKA PN TAK SEGERA NAMAKAN CALON KETUA MENTERINYA

Dalam tiga parti utama yang bertanding dalam PRN Melaka sekarang ini, hanya PN yang masih belum lagi menamakan calon Ketua Menterinya.
BN telah mengumumkan Sulaiman Md Ali, Ketua Menteri sementara yang ada sekarang akan terus dikekalkan lagi jika gabungan itu menang pada pengundian 20 November ini.
PH pula mengumumkan Adly Zahari, Pengerusi PH Melaka sebagai calon yang akan diketengahkan sebagai Ketua Menteri.
Tetapi, PN secara jelas memaklumkan tidak akan mengumumkan siapa yang menjadi calon Ketua Menteri mewakili gabungan itu.
Diberitakan, mereka mahu menjadikan siapa calon Ketua Menteri PN itu sebagai misteri buat ketika ini, walaupun ada beberapa nama dikatakan telah dikenalpasti.
Soalnya, kenapa PN mahu berahsia dan menjadikannya misteri?
Bukankah calon Ketua Menteri itu penting didedahkan supaya rakyat mengetahui serta dalam masa yang sama boleh menilai kelayakannya sebagai bakal ketua kerajaan negeri?
Kalau tidak diumumkan, bagaimana rakyat mahu menilainya?
Jika tiada calon Ketua Menteri yang diumumkan, bagaimanakah juga rakyat ada keyakinan terhadap PN untuk mentadbir Melaka?
Tentulah mustahil keyakinan atau undi hendak diberi kepada PN kalau tidak diketahui siapa bakal jadi Ketua Menterinya.
Sebab itu, PN sebenarnya telah melakukan kesilapan besar dengan enggan menamakan siapa calon Ketua Menteri mereka.
Di mata umum, dengan sikap sedemikian, pengundi lebih mudah beranggapan bahawa PN tiada calon yang berkelayakan untuk diketengahkan yang bermakna gabungan itu tidak bersedia untuk menjadi kerajaan negeri.
Apabila dilihat tidak bersedia, ertinya lebih sukar untuk rakyat memberi undi kepada PN.
Mahu tidak mahu dan sama ada boleh menang atau tidak, PN sebetulnya tidak boleh lari daripada keperluan menamakan calon Ketua Menterinya.
Selain lebih mungkin tidak diberi undi kerana rakyat tidak yakin, lebih penting lagi, dengan menamakan calon berkenaan juga akan membolehkan pemimpin yang dinamakan itu mencipta rekod tersendiri dalam pencapaian karier politiknya.
Dengan dinamakan sebagai calon dan kemudian ditakdirkan PN menang PRN Melaka ini, maka pemimpin berkenaan akan lebih mudah menjadi Ketua Menteri yang sebenar.
Bila PN kalah pula, setidak-tidaknya pemimpin berkenaan ada rekod pernah dinamakan sebagai calon Ketua Menteri, meski partinya tidak menang pilihanraya.
Kepada anak cucu kemudiannya, bolehlah juga membanggakan diri sebagai “bekas bakal Ketua Menteri Melaka”.
Tetapi, kalau dinamakan sebagai calon Ketua Menteri pun tak pernah, bertanding pula kalah, apa yang mereka nak banggakan di kemudian hari kepada anak cucu?
Tak kesiankah Mahiaddin kepada mereka? –
ShahbudinHusin 12/11/2021.

5

4

votes
Article Rating
Kongsikan artikel ini


KALAU MAHIADDIN NAK MENGAJAR UMNO SAMBIL BETUL2 ‘MEMBODOHKAN’ SHAHRIR, INILAH MASANYA….

Marah benar nampaknya Mahiaddin Md Yasin kepada bekas Ahli Parlimen Johor Bahru, Shahrir Samad yang lancang mencabarnya untuk menumbangkan kerajaan negeri Johor.
Sehingga kerana terlalu marah itu terkeluar beberapa kali perkataan “bodoh” daripada mulutnya yang ditujukan kepada Shahrir berikutan cabaran tersebut.
Ini sungguh luar biasa, tidak pernah Mahiaddin berkelakuan begini marah sebelum ini.
Untuk itu, mari sama-sama kita tonton video marah Mahiaddin seperti di bawah ini:-
https://shahbudindotcom.net/wp-content/uploads/2021/11/e6a42cdb-16d5-4a38-8429-1ab0e97b613c.mp4
Melalui video di atas, kelihatannya Mahiaddin tampak sungguh berani, berbeza dengan wataknya ketika ada kuasa sebagai Perdana Menteri sebelum ini.
Kalaulah dulu beliau selalu berani begini, barangkali tidaklah hilang jawatan Perdana Menteri yang ada dalam genggamannya.
Tetapi, apa nak di kata, sayang seribu kali sayang, ketika ada kuasa dan jawatan sebagai Perdana Menteri, bertemu dengan media pun tidak pernah ada keberanian, apa lagi nak marah-marah begini.
Asyik-asyik paling berani dilakukannya hanyalah tampil dengan perutusan khas dan bercakap seorang diri di depan kamera saja.
Dicabar Shahrir, memang tidak salah dan hak Mahiaddin meluahkan rasa marahnya, tapi segala perlakuan berani yang ditunjukkannya itu sudah terlambat kini.
Kalau marah, garang dan tunjuk berani ketika masih pegang jawatan Perdana Menteri, mungkin ada juga faedahnya serta barangkali membuatkan tak kurang orang jadi gerun atau tak berani main-main dengannya.
Namun, tunjuk marah, garang dan berani setelah hilang kuasa, semuanya sudah tidak berguna apa-apa lagi.
Segalanya sudah terlambat, walau nampak garang mengatakan beliau bukan penakut serta melabel Shahrir sebagai “bodoh”, bahkan kononnya boleh menekan “button” bila-bila masa jika ingin menjatuhkan kerajaan negeri Johor sebagaimana dicabar pemimpin UMNO itu, tetapi ternampak lebih ramai yang jadi sinis dan ketawa kecil saja dibuatnya.
Tiada sesiapa yang terkesan atau gentar dengan kata-katanya itu, sambil tidak kurang yang beranggapan marah serta garangnya terhadap Shahrir itu hanyalah “sembang kari” semata-mata.
Lebih ramai yang percaya Mahiaddin tidak akan berani berbuat apa-apa, meski beliau seperti kena buli secara berterusan dengan UMNO.
UMNO sebaliknya kini, terutama sejak berjaya menumbangkan Mahiaddin dan merampas kerusi Perdana Menteri, sudah lebih garang dan naik tocang jadinya perangai mereka.
Lihat saja bagaimana pemimpin-pemimpin UMNO memperlekeh Bersatu, Mahiaddin dan pemimpin mereka yang lain dalam pelbagai isu dan dalam kempen PRN Melaka ini, walhal kedua-dua parti duduk bersama dalam kerajaan di peringkat pusat.
Nampak sangat UMNO tidak menghargai kerjasama dalam kerajaan serta tidak mengenang budi Mahiaddin yang memberi laluan menyerahkan kerusi Perdana Menteri kepada Ismail Sabri.
Begitu pun, jika Mahiaddin benar-benar marah kepada Shahrir yang mencabarnya itu, adalah lebih terpuji jika beliau jangan layan apa yang Ketua UMNO Bahagian Johor Bahru itu kata terhadapnya.
Juga tidak tidak perlu beliau rasa tercuit dengan cabaran Shahrir untuk beliau menjatuhkan kerajaan negeri Johor.
Sebagai bekas Perdana Menteri, terlalu kecil sebenarnya untuk Mahiaddin melayan Shahrir yang kalah di Parlimen Johor Bahru hanya kepada seorang anak muda tak ternama daripada PKR, Akmal Nasir dalam PRU14 lalu.
Lawannya yang paling tepat ketika ini, sambil untuk “mengajar” UMNO yang banyak naik tocang sejak dapat kuasa melalui pintu belakang ialah dengan segera menekan “button” bagi menjatuhkan Ismail Sabri sebagai Perdana Menteri.
Bekas Perdana Menteri kalau menjatuhkan Perdana Menteri, barulah sesuai dan padan dengan marah berlevel kayangan yang ada dalam dirinya.
Dengan tindakan itu, barulah padan muka semua, malah dengan Shahrir sekali kemudiannya boleh “dibodohkan” kerana menjadikan UMNO hilang kuasa dan jawatan Perdana Menteri dengan serta-merta. –
ShahbudinHusin 13/11/2021.

5

2

votes
Article Rating
Kongsikan artikel ini


TIDAKKAH SEKARANG KITA RASA MENTERI2 MELAYU ISLAM DALAM KABINET LANGSUNG TAK BERGUNA?

Dilaporkan bahawa kabinet telah membuat ketetapan bersetuju untuk membenarkan syarikat pengeluar wiski jenama tempatan, Timah, untuk mengekalkan nama berkenaan.
Hal itu dinyatakan dua menteri, iaitu Presiden MCA, Wee Ka Siong dan Setiausaha Agung Parti Pesaka Bumiputera, Alexander Nanta Linggi yang masing-masing berkhidmat sebagai Menteri Pengangkutan serta Menteri Perdagangan Dalam Negeri dan Hal Ehwal Pengguna.
Wee dan Alexander menyatakan pengeluar wiski berkenaan, Winepark Corp Sdn Bhd (Winepark), cuma perlu meletakkan maklumat tambahan berupa label bagi menjelaskan bahawa minuman keras itu merujuk kepada bijih timah dan bukannya nama sesiapa.
Dalam satu kenyataan berbahasa Cina di laman Facebooknya hari ini, Wee berkata kabinet telah menyelesaikan kontroversi itu.
“Dalam beberapa mesyuarat kabinet baru-baru ini, anggota jemaah menteri membincangkan perkembangan terkini isu Timah.
“Saya gembira insiden ini berjaya diselesaikan selaras dengan semangat Keluarga Malaysia.
“Timah tidak perlu menukar namanya,” kata beliau.
Sementara itu, Alexander yang dipetik Sinchew Daily memberitahu, beliau telah berjumpa dengan pengeluar alkohol terbabit dan berbincang mengenai cara menyelesaikan isu berkenaan.
“Saya kemudian membentangkan cadangan syarikat itu kepada kabinet dan kabinet bersetuju dengannya,” Alexander dipetik sebagai berkata.
Akhir Oktober lalu, Timbalan Presiden PAS Tuan Ibrahim Tuan Man memaklumkan kabinet membuat keputusan bahawa sebarang pengeluaran minuman keras di negara ini tidak boleh menimbulkan “keresahan rakyat” dalam konteks sama ada berkaitan bangsa atau agama.
Menurut Tuan Ibrahim, keputusan itu dicapai kerajaan berdasarkan usaha yang dilakukan PAS dalam menyatakan bantahan mereka terhadap penggunaan nama Timah.
Pada 18 Oktober pula, Dewan Ulama PAS Pusat mencadangkan agar syarikat pengeluar wiski Timah ditutup dengan alasan untuk mengelakkan duluan sehingga menyebabkan munculnya syarikat lain mengeluarkan minuman keras baru.
Bagaimanapun, kenyataan Tuan Ibrahim itu bertentangan dengan kenyataan Alexander apabila menteri terbabit memberitahu belum ada sebarang keputusan dibuat kabinet berhubung kontroversi berkenaan.
Memberikan reaksi kepada kenyataan Tuan Ibrahim itu, Alexander berkata kabinet hanya membincangkan isu berkenaan namun tiada sebarang keputusan muktamad dibuat.
Yang nyata, kabinet kerajaan Melayu Islam berlabel Keluarga Malaysia akhirnya yang membenarkan nama Timah dibenar digunakan dalam jenama wiski keluaran tempatan itu.
Maknanya, menteri-menteri berbangsa Melayu dan beragama Islam itu sendiri turut terbabit bersubahat dalam mengekalkan atau membenarkan nama Timah terus digunakan, tidak mustahil sehingga ke hari kiamat.
Kenapa kabinet yang majoritinya Melayu dan Islam tidak berani menukar nama Timah?
Ternampak menteri-menteri Melayu Islam dalam kabinet, terutama daripada Pas, langsung tidak berguna, jangankan mahu mengharamkan terus arak sebagaimana kerap dilaungkan sebelum ini, nak menukar nama Timah pun mereka tak mampu melakukannya.
Tapi senang-senang saja mereka menukar Perdana kepada Vellfire. –
ShahbudinHusin 13/11/2021.

0

0

votes
Article Rating
Kongsikan artikel ini


PEMIMPIN UMNO JOHOR TERUS CABAR MAHIADDIN, TAK RASA TERCABARKAH BELIAU?

Berikutan kenyataan Mahiaddin Md Yasin bahawa beliau boleh menekan ‘button’ pada bila-bila masa jika ingin menjatuhkan kerajaan negeri Johor, pimpinan UMNO negeri itu nampaknya terus mengasak beliau agar berani berbuat demikian.
Tujuannya ialah agar beliau bukan sekadar “sembang kari” atau hanya berani melabel “bodoh” saja, tetapi mesti berani sama membuktikan kata-katanya itu.
UMNO, khususnya UMNO Johor dalam hal ini bukan saja ingin menunjukkan permusuhan yang semakin nyata kepada Bersatu, malah seperti sudah sedia bila-bila masa untuk berdepan pilihanraya.
Ahli MT UMNO dan Ketua UMNO Bahagian Batu Pahat, Dr. Puad Zarkashi dalam responnya berkata, Mahiaddin sebenarnya amat takut untuk menjatuhkan kerajaan pimpinan UMNO di Johor, walupun tampak macam berani untuk menekan “button” pada bila-bila masa.
Ini kerana, katanya, jika berlaku PRN di Johor, Bersatu tidak mungkin menang satu kerusi pun di negeri itu.
“Itu yang Mahiaddin takut,” ujar beliau.
Dalam erti kata lain, bagi Dr. Puad, kenyataan Mahiaddin berkenaan hal tersebut tiada apa-apa pun sebenarnya kerana Bersatu tidak mahu kehilangan kuasa yang sedang dikongsi bersama di Johor sekarang ini.
Shahrir Samad pula, yang semalam dilabel “bodoh” oleh Mahiaddin, hari ini tampil dengan jawapan balas kepada serangan Presiden Bersatu itu terhadapnya.
Semacam ingin terus mencabar Mahiaddin, bekas Ahli Parlimen Johor Bahru itu berkata, untuk membubar DUN atau Dewan Negara tidaklah semudah menekan “button” saja.
“Ada prosesnya, ia tertakluk kepada proses di bawah perlembagaan yang melibatkan peranan Ketua Negeri atau Ketua Negara,” tambah beliau lagi.
Maknanya, Shahrir ingin memberitahu Mahiaddin, jika pun Bersatu menekan “button” terhadap kerajaan negeri, ia belum tentu akan berakhir dengan PRN sepertimana yang berlaku di Melaka.
Kuasa menentukan proses selanjutnya adalah terletak di tangan Sultan Johor selaku Ketua Negeri, bukan melalui tekan “button” semata-mata.
Maksud tersirat Shahrir kepada Mahiaddin di sini ialah, kalau benar-benar berani nak tarik sokongan, tariklah tetapi ia belum tentu akan berakhir dengan pilihanraya.
Makna kata, macam-macam mungkin boleh terjadi jika penarikan sokongan itu benar-benar dilakukan oleh Bersatu.
Seperti Shahrir ingin mencabar Mahiaddin sekali lagi – kalau benar-benar berani, tariklah sokongan dan jatuhkanlah kerajaan BN Johor sekarang?
Tak rasa tercabarkah Mahiaddin dengan tindakan terbaru Shahrir yang kini turut pula disertai Dr. Puad ini? –
ShahbudinHusin 14/11/2021.

5

2

votes
Article Rating
Kongsikan artikel ini


ULASAN MENGEJUTKAN ZAID IBRAHIM TENTANG PRN MELAKA

Siapa boleh menang PRN Melaka?
Adakah PH, BN atau PN?
Antara UMNO yang bertanding atas tiket BN dan Bersatu yang menggunakan logo PN, siapa pula lebih berpeluang mendapat sokongan?
Bagaimana dengan Perdana Menteri, Ismail Sabri Yaakob yang hari ini turut hadir berkempen untuk BN?
Berkesankah kehadirannya atau cuma wayang saja?
Ikuti ulasan Zaid Ibrahim, bekas Menteri di Jabatan Perdana Menteri berkenaan PRN Melaka yang kehangatannya kian terasa hingga ke seluruh negara.
Video ulasan beliau itu boleh ditonton di sini:-
https://shahbudindotcom.net/wp-content/uploads/2021/11/finalvideo_1636873014.642648-1.mp4

4.4

8

votes
Article Rating
Kongsikan artikel ini


IKTIBAR PERGADUHAN UMNO/PAS YANG LEBIH DAHSYAT DARIPADA GADUHNYA KUCING DENGAN ANJING

Sekarang ini, setiap hari dan sepanjang masa, ada saja berlaku perbalahan dan pergaduhan antara pemimpin UMNO dengan pemimpin Bersatu.
Mereka bertelagah dan bergasak sesama sendiri seolah-olah itulah kerja utama dan perjuangan yang diutamakan sehingga pantang ada isu dan tercuit sikit, di situlah mereka akan berlaga dan bertelagah secara terbuka.
Kadangkala pula, oleh kerana tiada isu, sengaja dicari-cari isu agar boleh melepaskan rasa ketagih bergaduh itu.
Kalau selama ini kita tahu cuma anjing dan kucing saja yang sering bergaduh sehingga ada kata umpama mengenainya, kini sebenarnya bergaduh antara UMNO dan Bersatu jauh lebih dahsyat lagi.
Agaknya anjing dan kucing pun sekarang sudah ada yang senyum dan ketawa sinis sesama mereka melihat gelagat pemimpin UMNO dan Bersatu yang tak henti-henti bergaduh itu.
Dengan ini juga, perumpamaan seperti anjing dengan kucing untuk mengibaratkan mereka yang suka bergaduh sudah tidak sesuai lagi digunakan sekarang ini dan harus ditukar kepada umpama UMNO dengan Bersatu pula.
Sejak bersama dalam kerajaan pusat setelah berpakat mengkhianati mandat rakyat bermula Mac 2020, bergaduh dan bergasak sesama sendiri adalah pengisian masa oleh pemimpin UMNO dan Bersatu.
Tidak cukup dengan menjatuhkan Perdana Menteri dan Menteri Besar, pergaduhan UMNO dengan Bersatu itu tambah memuncak lagi dalam PRN Melaka ini.
Ingatkan setelah berjaya menjatuhkan Mahiaddin Md Yasin sebagai Perdana Menteri, tiada lagi perbalahan antara mereka kerana Ismail Sabri Yaakob yang dipilih jadi pengganti adalah pilihan bersama mereka.
Walau pernah berikrar untuk sama-sama mengutamakan memerangi Covid19, yang terbukti sudahnya ialah asyik berperang sesama sendiri berebut kuasa.
Dalam PRN Melaka ini, meski puncanya ialah UMNO menjatuhkan kerajaan UMNO, tetapi akhirnya yang berlaku ialah permusuhan yang semakin ketara antara kedua-dua parti itu.
Mereka bergaduh dan saling serang-menyerang dalam kempen, bahkan sudah mula ternampak tanda-tanda ia akan terus berlarutan selepas keputusan diumumkan nanti.
Sama ada BN atau PN yang menang atau jika kedua-duanya kecundang, tidak ternampak kemungkinan ada jalan damai yang tenang.
Bahkan dipercayai, selepas 20 November nanti, pergaduhan dan perbalahan itu akan tambah semarak dan serius lagi.
Yang parah dan derita akhirnya sudah pastilah rakyat juga kerana selagi mereka bergaduh dan berbalah, selagi itulah mereka makin kuat mementingkan diri dan kelompok sendiri.
Membela rakyat sudah jadi matlamat yang diketepikan sama sekali.
Yang mudahnya, baik PN dan BN yang ditunjangi Bersatu serta UMNO, kedua-duanya tidak harus dibiarkan lagi memiliki kuasa, baik secara sendirian atau bersama, di mana-mana negeri atau di peringkat pusat.
Kelakuan mereka sejak Mac 2020 adalah pengajaran paling berguna yang menunjukkan semua mereka bukan saja parasit atau makhluk perosak, tetapi juga toksik yang boleh membinasakan.
Makin hari kelakuan mereka makin parah dan makin merosakkan dengan keutamaan lebih kepada diri sendiri, jawatan dan semata-mata habuan.
Meski ramai yang tidak ragu-ragu mengatakan semua ini adalah bala Tuhan sebagai balasan kerana bersikap khianat terhadap mandat rakyat, apakah kita mahu terus menjadi golongan yang tidak mahu berfikir dan ingin terus memberi mereka kuasa?
– ShahbudinHusin 15/11/2021.

4.3

6

votes
Article Rating
Kongsikan artikel ini


PENGUNDI MELAKA JANGAN SIA-SIAKAN ISYARAT KEHADIRAN BEKAS TYT DALAM KEMPEN PH

Sudah sudah hari berturut-turut bekas Yang Dipertua Negeri Melaka, Tun Khalil Yaakob hadir dalam program kempen PH dalam PRN Melaka ini.
Semalam, beliau bersama Presiden Amanah, Mohamad Sabu hadir dalam program kempen PH di DUN Kuala Linggi dan hari ini pula di DUN Ayer Molek.
Kehadiran beliau hari ini disertai sama antaranya oleh Setiausaha Agung PKR, Saifuddin Nasution Ismail dan Naib Presiden Amanah, Mujahid Yusof Rawa.
Jika semalam, Mohamad Sabu tanpa berselindung menyebut kehadiran Tun Khalil yang juga bekas Menteri Besar Pahang dan menteri kerajaan persekutuan sebagai tanda sokongannya kepada PH dan memberi harapan cerah untuk mereka mencapai kemenangan pada 20 November nanti, hari ini Mujahid juga melahirkan keyakinan yang sama.
“Ini menandakan satu isyarat yang positif kepada PH,” ujar beliau.
Sebagai bekas TYT atau Gabenor Melaka antara 2004 hingga 2020, kehadiran beliau bersama PH tentu juga menunjukkan betapa besar isyarat yang ingin dihantarnya kepada rakyat negeri itu menjelang hari pengundian pada 20 November ini.
Difahamkan juga, sehingga tempoh kempen berakhir pada malam Jumaat ini, beberapa lagi program kempen PH bakal dihadirinya.
Adalah tidak diragui bahawa kehadiran beliau dalam kempen PRN Melaka ini, apa lagi jika sehingga tempoh kempen berakhir beliau terus menunjukkan komitmennya, adalah semata-mata untuk melihat PH muncul mentadbir semula negeri tersebut.
Sekaligus juga bererti, Tun Khalil mahu Adly Zaharia kembali sebagai Ketua Menteri Melaka.
Memandangkan Tun Khalil adalah Gabenor Melaka ketika Adly menjadi Ketua Menteri selama 22 bulan sebelum ini, beliau tentu sedar tentang kemampuan dan kepimpinan baik yang ditunjukkan Pengerusi PH Melaka itu dalam mentadbir negeri tersebut.
Jika Adly bukan pemimpin yang baik, sebaliknya penuh dengan skandal, pasti mustahil beliau sanggup menyusahkan dirinya turun berkempen untuk PH dalam PRN Melaka ini.
Maknanya, walaupun berasal dari Pahang, tetapi kerana pernah menjadi Gabenor Melaka, rasa cinta dan keinginannya melihat rakyat negeri Hang Tuah itu terbela sentiasa ada dalam jiwanya.
Kepada pengundi Melaka, fahamilah maksud kehadiran Tun Khalil bersama PH dan jangan sia-siakan usaha murni beliau itu. –
ShahbudinHusin 16/11/2021.

4.5

6

votes
Article Rating
Kongsikan artikel ini


UMNO BERMIMPI PAS, MENGIGAU BERSATU…..

Walaupun Pas bertanding atas lambang PN yang diketuai Bersatu dalam PRN Melaka, UMNO secara umumnya masih berharap dapat meneruskan hubungan dengan parti Islam tersebut di masa depan.
Bagi UMNO, tidak mengapa Pas bersama PN dalam PRN Melaka ini, yang penting asalkan parti itu dapat bersama mereka dalam PRU15 nanti.
Sebab itu, bagi UMNO dan BN, penting untuk mereka memenangi PRN Melaka 20 November ini.
Hanya dengan BN menang di Melaka ini saja UMNO dapat membuktikan kepada Pas bahawa pilihannya untuk bersama Bersatu dan PN adalah suatu keputusan yang salah.
Dengan demikian, mereka berharap Pas akan kembali bekerjasama dengan UMNO dan mengukuhkan semula Muafakat Nasional atau MN bagi menghadapi PRU15 akan datang.
Dalam erti kata lain, harapan UMNO ialah Pas akan meninggalkan Bersatu terkontang-kanting sendirian selepas tewasnya PN dalam PRN Melaka ini.
Ada juga pemimpin UMNO menjangka bahawa Bersatu akan dibubarkan sebaik PRN Melaka jika kemenangan yang terhasil nanti memihak kepada BN.
Konon kata sesetengah pemimpin UMNO, jika Bersatu tewas, maka parti itu tidak ada pilihan lain lagi selain membubarkan partinya dan kembali semula kepada UMNO.
Mungkinkah itu yang akan berlaku?
Pertama, jika UMNO masih berharap dapat bersama dengan Pas dan mengukuhkan semula MN, waima jika BN menang sekali pun di PRN Melaka, ia sebenarnya hanyalah bermimpi di siang hari saja.
Dalam banyak keadaan, Pas ternyata lebih selesa bersama dengan Bersatu berbanding bersama UMNO.
Dengan bersama Bersatu dan PN, Pas akan kekal bertanding di kerusi-kerusi dominan di mana ia kuat sebagaimana sekarang, selain tiada masalah untuk kekal menguasai Kelantan, Terengganu dan juga Kedah.
Menguasai tiga negeri itu dan memperolehi beberapa kerusi Parlimen sudah memadai buat Pas untuk memastikan ia kekal relevan serta bertahan dalam kerajaan yang dijangka selepas PRU15 juga tidak terkecuali memerlukan sokongan pelbagai parti.
Jika bersama UMNO, adakah Pas akan dapat mengekalkan apa yang dimilikinya sekarang atau terpaksa berbahagi serta berkongsi dengan mereka?
Sama ada BN menang dan lebih-labih lagi PN menang, percayalah, Pas akan tetap kekal bersama Bersatu untuk sehidup semati dengan PN kerana ia lebih menguntungkan mereka berbanding bersama UMNO.
Kedua, Pas sudah terlalu banyak terhutang budi kepada Bersatu yang bukan saja membawanya berada dalam kerajaan, malah memberi laluan dalam mengecapi pelbagai nikmat tak terhingga dalam kehidupan.
Ada maklumat memberitahu, gelaran Tan Sri yang diperolehi Hadi Awang baru-baru ini juga adalah cadangan yang dikemukakan oleh Mahiaddin sebelum beliau meletakkan jawatan lagi.
Untuk itu, setia Pas bersama Bersatu dan PN sukar digugat oleh UMNO.
Yang ketiga, jika berharap Pas akan kembali kepada UMNO adalah suatu mimpi, mengharapkan Bersatu dibubarkan selepas PRN Melaka pula barangkali lebih tepat dianggap igauan di waktu tengahari.
PRN Melaka bukanlah penentu kepada hidup mati Bersatu atau PN kerana ia cuma pilihanraya negeri saja.
Mereka tidak terjejas apa-apa, waima jika tidak menang walau satu kerusi sekali pun.
Yang mungkin lebih risau hati selepas PRN Melaka ini ialah Ismail Sabri, bimbang kalau-kalau Bersatu menarik sokongan serta menjatuhkannya sebagai Perdana Menteri.
Penentu masa depan Bersatu dan PN ialah PRU15, oleh itu, jika kalah sekali pun di PRN Melaka ini, perjuangan sebenar mereka belum lagi berakhir.
Selagi ada Pas dalam PN dan selagi keyakinan Bersatu kepada Pas tidak goyah, Bersatu bukan saja tidak mungkin dibubarkan, malah akan terus menerajui PN memacu pertempuran yang lebih sengit melawan UMNO dalam PRU15 akan datang.
Lagi pula, melibat cara PN dan Bersatu berkempen serta berbelanja dalam PRN Melaka ini, ia sama sekali bukan petanda mereka akan menghentikan perjuangan dalam waktu terdekat ini.
Kepada sebilangan pemimpin UMNO, kalau pun penat berkempen di Melaka, elakkan tidur di siang hari – nanti bermimpi dan mengigau yang bukan-bukan.
ShahbudinHusin 16/11/2021.

5

2

votes
Article Rating
Kongsikan artikel ini


LEBIH MUNASABAH ISMAIL SABRI PASTIKAN BN TIDAK MENANG DI MELAKA, KEMENANGAN BN ADALAH KEJATUHANNYA

Ketika menerajui kerajaan, setiap kali UMNO menang dalam mana-mana pilihanraya, kemenangan itu selalu disimbolikkan sebagai kejayaan dan penerimaan rakyat terhadap kepimpinan Perdana Menterinya.
Dengan itu, selalunya berdentam-dentumlah pujian dan sanjungan diberikan kepada Perdana Menteri tersebut.
Tetapi, di PRN Melaka ini, buat pertama kalinya jika BN berjaya mencipta kemenangan, ia tidak boleh sama sekali digambarkan sebagai kejayaan dan penerimaan rakyat terhadap Ismail Sabri Yaakob yang belum pun 100 hari memanaskan kerusi Perdana Menteri.
Malah, Ismail Sabri juga tidak berhak menuntut kejayaan BN itu nanti sebagai kejayaannya.
Sebaliknya, kejayaan BN di Melaka nanti adalah kejayaan unggul bagi Zahid Hamidi, Mohamad Hasan, Najib Razak serta bagi lain-lain pemimpin yang menerajui UMNO yang kekal keras dengan pendirian agar BN bertanding solo tanpa perlu bekerjasama dengan sesiapa.
Ismail Sabri, walaupun memegang jawatan Naib Presiden UMNO, beliau tidak berapa setuju untuk BN bertanding solo atas kepercayaan ia lebih menguntungkan pihak lawan.
Dengan disokong kelompok pemimpin kluster menteri yang tiada jawatan dalam UMNO, beliau sentiasa berusaha agar UMNO, Pas dan Bersatu saling bekerjasama serta tidak bertembung sesama sendiri.
Bahkan, di ketika UMNO sudah membuat ketetapan menolak Bersatu, kecuali hanya ingin terus bekerjasama dengan Pas, Ismail Sabri telah menawarkan dalam mesyuarat MT agar beliau diberi peluang berunding dan mencari jalan damai antara ketiga-tiga parti itu.
Begitu pun, sebagaimana kita semua tahu, usaha beliau itu telah gagal dan akhirnya terjadilah pertembungan sesama sendiri antara UMNO, Pas dan Bersatu seperti yang berlaku sekarang ini.
Kegagalan itu memperlihatkan Ismail Sabri dengan kedudukannya sebagai Perdana Menteri bagai “tiada harga” di mata pimpinan UMNO kerana beliau tidak berupaya mempengaruhi mereka untuk mendengar cakapnya agar parti-parti dalam kerajaan tidak bertembung sesama sendiri.
Maka itu, jika dalam PRN Melaka ini BN berjaya mencapai kejayaan, ia bukan saja suatu kejayaan buat Zahid Hamidi, Mohamad Hasan dan Najib, lebih buruk lagi ia juga akan meletakkan Ismail Sabri pada kedudukan lebih tidak berharga lagi.
Sudah tentu selepas itu, UMNO akan terus bertanding solo juga dalam PRU15 akan datang.
Dengan kata mudah, menuju tempoh PRU15 akan datang, Ismail Sabri sudah tidak relevan lagi untuk mewakili UMNO Perdana Menteri.
Terutama jika beliau terus bercakap untuk menyatukan UMNO, Pas dan Bersatu selepas itu, tidak mustahil akan ada pemimpin UMNO yang memaki hamunnya serta menggesanya meletakkan jawatan.
Realitinya, kemenangan BN akan menjadikan kerusi empuk Perdana Menteri yang diduduki Ismail Sabri bertukar jadi keras, panas serta tidak lagi selesa.
Tidak pasti sama ada Ismail Sabri sedar atau tidak ancaman ini, namun beliau tidak harus berdiam diri begitu saja jika ingin kekal lebih lama lagi sebagai Perdana Menteri.
Hanya dengan BN kalah saja di Melaka, barulah keperluan atas kedudukannya sebagai Perdana Menteri diperlukan semula oleh UMNO untuk bekerjasama dengan Pas dan Bersatu.
Sekaligus akan membuatkan usaha penyatuan yang cuba diusahakannya sebelum ini, tetapi terbantut, turut dianggap perlu untuk disambung semula.
Ismail Sabri sendiri, dengan kalahnya BN nanti, boleh juga tanpa ragu-ragu menyalahkan pimpinan UMNO lantaran tidak memberi ruang yang cukup kepadanya mencari jalan mengelakkan pertembungan tiga penjuru itu menyebabkan BN kecundang di Melaka sudahnya.
Siapa lagi yang layak merundingkan kerjasama UMNO, Pas dan Bersatu selepas masing-masing kalah perang kalau bukan Perdana Menteri sebagai jururundingnya?
Secara mudahnya, menang saja BN akan membuatkan Ismail Sabri terus tenggelam, tapi kecundang BN, bolehlah beliau terus bertahan untuk dicalonkan lagi sebagai Perdana Menteri. –
 ShahbudinHusin 17/11/2021

4.4

9

votes
Article Rating
Kongsikan artikel ini


ANAK MUDA DIPERLU UNTUK CETUS GELORA KEBANGKITAN – ANWAR

Anak muda harus ada kesedaran politik sedari awal tidak hanya untuk rebut kuasa yang berselirat dengan intrik, tapi mesti tegakkan amanah dan perteguh nurani membela rakyat.
Meski ramai yang pandang enteng tentang pencalonan calon-calon muda, terutamanya Nana, oleh Harapan di Dun Sungai Rambai, saya tetap yakin ia mampu cetuskan gelora kebangkitan dan kesedaran di kalangan anak muda bahawa politik dan kekuasaan tidak hanya tanggungjawab mereka yang lebih berusia.
Medan pilihanraya di Melaka ini mesti menjadi pencetus dan tonggak penting dalam mengangkat peranan anak muda seluruhnya dan tidak sekadar retorik merebut undi.
Para pemimpin sedia ada mesti beri ruang dan galakan pada anak muda mencambah idea-idea baru, perkukuh budaya berfikir serta pertingkat minat terhadap ilmu pengetahuan.
Lawan tetap lawan!
Anwar Ibrahim
Pengerusi PH/Presiden PKR.

5

1

vote
Article Rating
Kongsikan artikel ini


MINTA RUMAH RM100 JUTA, NAJIB LAKUKAN TIGA SALAH BESAR

Disahkan akhirnya di Parlimen oleh Menteri Kewangan, Tengku Zafrul Tengku Abdul Aziz tentang permohonan Najib Razak untuk mendapatkan kediaman bernilai RM100 juta baginya atas kedudukannya sebagai bekas Perdana Menteri.
Tengku Zafrul berkata, permohonan itu dibuat selepas Belanjawan 2022 dibentangkan, baru-baru ini.
“Jika terdapat sebarang dana tambahan, ia akan ditambah bawah peruntukan tambahan,” ujar Tengku Zafrul lagi.
Beliau seterusnya berkata, permohonan itu di bawah Jabatan Perdana Menteri dan sebarang pertanyaan di Parlimen akan dijawab oleh Menteri di Jabatan Perdana Menteri.
Isu permohonan rumah kediaman oleh Najib itu kemudian menimbulkan perdebatan hangat di kalangan Ahli-Ahli Parlimen memandangkan bekas Perdana Menteri itu sudah dijatuhi hukuman bersalah oleh mahkamah atas sabitan pecah amanah, menyalahguna kedudukan dan penggubahan wang haram dana SRC International.
Beliau dihukum penjara 12 tahun dan denda RM210 juta, tetapi kesnya kini sedang menunggu keputusan rayuan di Mahkamah Rayuan.
Dengan pengesahan berkaitan permohonan Najib itu, kerajaan ditempelak kerana seolah-olah bermurah hati menyediakan sebuah kediaman mewah untuk seorang yang telah dijatuhkan hukuman bersalah oleh mahkamah.
Persoalan utama di sini, walaupun mungkin ada peruntukan untuk kerajaan menyediakan sebuah kediaman untuk Najib sebagai bekas Perdana Menteri bagi mengenang jasa serta sumbangannya, apakah peruntukannya memang setinggi RM100 juta?
Jika begitu, apakah Tun Mahathir Mohamad dan Tun Abdullah Badawi sebelum ini juga diperuntukkan kediaman bernilai RM100 juta setiap seorang?
Andai kata kediaman yang diberi kepada Tun Mahathir dan Tun Abdullah tidak sampai RM100 juta, mengapa pula Najib memohon kediaman setinggi nilai RM100 juta?
Begitu pun, sekiranya memang hak beliau diberikan kediaman sebegitu sebagai bekas Perdana Menteri, Najib dalam hal ini sekurang-kurangnya telah melakukan tiga salah besar yang cukup ketara.
Pertama, kenapa beliau memohon kediaman itu ketika kedudukannya sudah dijatuhi hukuman bersalah oleh mahkamah?
Mengapa beliau tidak menunggu untuk memohonnya sehingga kes rayuannya selesai di Mahkamah Rayuan atau Mahkamah Persekutuan?
Dalam apa keadaan sekali pun, tindakan Najib membuat permohonan sedemikian dalam keadaan dirinya sudah dijatuhi hukuman bersalah oleh mahkamah adalah tidak kena sama sekali.
Bagaimana jika selepas ini, baik di Mahkamah Rayuan atau di Mahkamah Persekutuan, hukuman bersalah keatasnya terus kekal dan akhirnya ke penjara?
Adakah kediaman itu akan terus diberikan kepadanya atau ditarik balik?
Jika pencen sebagai Perdana Menteri, menteri atau penjawat awam boleh hilang jika seseorang itu dihukum penjara atau didenda pada kadar yang tertentu, apa pula statusnya untuk sebuah kediaman mewah bagi mereka yang menerima hukuman sama?
Sebab itu, paling sesuai bagi Najib ialah membuat permohonan berkenaan kediaman itu hanya setelah beliau benar-benar bebas daripada sebarang sabitan bersalah atau pertuduhan di mahkamah.
Kenapa mesti permohonan dibuat sekarang dan tidak menunggu selesai proses di Mahkamah Rayuan dan Mahkamah Persekutuan?
Kedua, mengapa Najib mengemukakan permohonan mendapatkan kediaman itu hanya setelah Ismail Sabri Yaakob, seorang pemimpin UMNO berjaya menduduki kerusi Perdana Menteri?
Kalau benar perkara itu merupakan haknya yang mesti diberikan oleh kerajaan, kenapa Najib tidak memohonnya ketika Tun Mahathir dan Mahiaddin Md Yasin memegang jawatan Perdana Menteri sebelum ini?
Ternampak di mata umum bahawa tindakan Najib ini tidak lebih sebagai cubaannya menuntut balasan daripada Ismail Sabri atas sokongannya kepada Naib Presiden UMNO itu menjadi Perdana Menteri.
Namun demikian, tidakkah Najib sedar bahawa tindakannya ini secara tidak langsung telah meletakkan beban dan menyusahkan Ismail Sabri?
Ketiga dan paling teruk sekali, bersama hujah pertama dan kedua di atas, tindakan Najib memohon kediaman mewah ini dengan sendirinya menjadikan beliau tidak layak lagi dipanggil pemimpin berjiwa rakyat dan selalu mengutamakan kepentingan rakyat sebagaimana kerap diakui dan dilaungkan oleh para penyokongnya.
Mengapa dalam keadaan dirinya sudah dijatuhi hukuman bersalah serta kedudukan kewangan negara yang tenat, ditambah dengan beban wabak Covid19 yang telah memberi kesan kepada semua rakyat, tetapi beliau masih tergamak memohon sebuah kediaman peribadi daripada dana rakyat bernilai RM100 juta untuk sisa-sisa hari tuanya?
Tidak simpatikah Najib kepada ramai rakyat yang sedang susah, tiada kerja, tiada pendapatan, bahkan hilang pekerjaan?
Soalnya, apa yang Najib harus lakukan sekarang?
Tiada pilihan lain dalam hal ini, di samping kempen PRN Melaka sedang menuju garisan akhir, Najib mesti menarik balik permohonan dan membatalkan hasratnya memiliki kediaman mewah itu.
Sebaiknya beliau harus menunggu sehingga semua proses rayuan dan perbicaraannya selesai barulah soal kepentingan peribadi seperti memiliki kediaman mewah ini menjadi pertimbangannya.
Lagi pun, takkan Najib sekarang ini tiada rumah langsung dan hanya duduk menyewa saja? –
ShahbudinHusin 18/11/2021

5

4

votes
Article Rating
Kongsikan artikel ini


TAK SETUJU BELANJAWAN 2022, PH MAHU UNDI SUARA

Pakatan Harapan telah mengadakan beberapa sesi libat urus dengan pihak Kerajaan melalui Jawatankuasa Libat Urus Belanjawan 2022.
Melalui sesi-sesi libat urus tersebut, wakil-wakil Pakatan Harapan telah menyampaikan pandangan dan pendirian Pakatan Harapan berhubung isu-isu dasar.
Terdapat perkara-perkara yang dapat dipersetujui, namun terdapat juga perkara-perkara yang tidak dapat dipersetujui.
Oleh demikian, di peringkat dasar Belanjawan 2022 ini, memandangkan kita tidak bersetuju dalam beberapa perkara, maka Pakatan Harapan membuat keputusan untuk mengundi secara undi suara.
Bagi proses kelulusan Belanjawan 2022 di peringkat jawatankuasa yang bermula Isnin, 22 November ini, Pakatan Harapan akan terus memainkan peranan untuk meneliti, menyemak imbang serta memperjuangkan hak seluruh rakyat Malaysia tidak kira kaum, agama, jantina mahupun wilayah.
Pakatan Harapan menekankan keperluan untuk meningkatkan peruntukan bagi Sabah, Sarawak dan semua rakyat Malaysia yang berdepan dengan pandemik COVID-19 dan kemelesetan ekonomi.
Belanjawan seharusnya mewakili dan menjaga semua rakyat Malaysia berdasarkan keperluan tanpa mengira kaum, agama dan latar belakang.
Walaupun ada tambahan peruntukan ia masih tidak mencukupi untuk memastikan Belanjawan yang adil untuk semua tidak kira kaum, agama, jantina mahupun wilayah.
Walaupun Pakatan Harapan menghargai keperluan untuk mengawal defisit Belanjawan, terdapat keperluan untuk berbelanja dengan berani untuk mengatasi pandemik COVID-19 serta membantu rakyat dan perniagaan, terutamanya PMKS, supaya dapat terus hidup.
Peruntukan Belanjawan tambahan di samping Belanjawan 2022 berjumlah RM332 bilion secara berhemat tidak akan menjejaskan tahap hutang atau defisit dengan banyak tetapi mungkin kritikal dalam menyelamatkan nyawa dan mata pencarian rakyat.
Oleh itu, Majlis Presiden memutuskan untuk meneruskan perbincangan dengan Kerajaan berhubung Belanjawan 2022 demi keadilan untuk rakyat.
Sebarang keputusan berhubung kelulusan Belanjawan 2022 di peringkat jawatankuasa akan ditentukan kemudian.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
Lim Guan Eng
Parti Tindakan Demokratik (DAP)
Madius Tangau
Pertubuhan Kinabalu Progresif Bersatu (UPKO)

5

1

vote
Article Rating
Kongsikan artikel ini


TAK MUNGKINKAH NAJIB AKAN MOHON SEMULA RUMAH RM100 JUTA SELEPAS SELESAI PRN MELAKA?

Najib Razak akhirnya membuat keputusan menarik balik permohonan mendapatkan rumah bernilai RM100 juta di sebuah kawasan eksklusif di ibu negara atas kapasitinya sebagai bekas Perdana Menteri.
Dua alasan diberikan atas tindakan tersebut – mengambil kira keadaan rakyat sekarang yang berdepan saat sukar dan untuk mengelakkan isu tersebut menjadi bahan dalam PRN Melaka.
Keutamaan saya adalah rakyat, tambah Najib lagi ketika mengumumkan keputusannya itu.
Benarkah begitu?
Meskipun Najib menarik balik permohonannya itu, hakikat yang terbentang di depan mata ialah ia tidak sama sekali menukar wajahnya kepada seorang yang benar-benar seikhlas hati berjiwa rakyat.
Beliau menarik balik permohonannya itu semata-mata gelombang bantahan rakyat yang kuat dari segenap penjuru serta kerana adanya PRN Melaka yang pengundiannya akan berlangsung esok, bukan disebabkan sepanjang masa dalam hatinya ada rasa prihatin kepada rakyat.
Kalau Najib seorang yang sentiasa memikirkan rakyat, beliau daripada awal lagi tidak memohon rumah kediaman semahal itu untuk dirinya, meski atas kapasiti sebagai bekas Perdana Menteri sekali pun.
Lagi pula, bukannya Najib tiada rumah langsung untuk diri dan keluarganya.
Maka, sebab sebenar beliau menarik balik permohonan itu ialah kerana takut BN kalah dalam PRN Melaka.
Jika tiada PRN Melaka, apakah Najib akan menarik balik permohonannya itu?
Seorang pemimpin yang benar-benar berjiwa rakyat, keprihatinannya kepada rakyat bukan sewaktu ada PRN Melaka saja, bahkan sepanjang masa.
Seorang pemimpin yang jiwa membela rakyatnya tebal dalam hati juga sama sekali tidak akan memohon kediaman semahal dan semewah itu walau dalam apa keadaan sekali pun, tambahan lagi jika menyedari dirinya sudah pun dijatuhi hukuman bersalah oleh mahkamah.
Daripada mengambil semua kemudahan itu, bagi seorang pemimpin yang ikhlas berjiwa rakyat, lebih wajar wang peruntukan tersebut dipulangkan semula kepada rakyat yang lebih memerlukan.
Dengan wang RM100 juta, macam-macam boleh dibelanjakan untuk rakyat susah, pelajar miskin dan sebagainya.
Adakah ketika Najib mengemukakan permohonan untuk mendapatkan rumah itu, pernah terlintas dalam hatinya tentang nasib dan derita rakyat?
Atau beliau hanya memikirkan untuk menambah lagi jumlah kediaman yang dimilikinya?
Untuk itu, meskipun Najib menarik balik permohonannya itu, rakyat mesti terus menghantar mesej yang jelas kepada kerajaan melalui PRN Melaka ini.
Ia tidak lain dengan pengundi Melaka mesti terus menolak UMNO dan memastikan BN tidak menang dalam pengundian yang diadakan pada hari esok.
Kalau boleh, biarlah BN kalah terduduk di Melaka ini.
Bukan apa, jika BN tetap juga diberi undi dan diberi laluan menang dalam PRN Melaka, dibimbangi selepas ini permohonan baru untuk memiliki rumah yang sama akan dikemukakan semula.
Tambahan pula, berdasarkan alasan Najib sendiri yang mengatakan keputusan itu diambilnya kerana tidak mahu isu tersebut dijadikan bahan dalam PRN Melaka, dengan sendirinya menyerlahkan hakikat penarikan balik permohonan itu hanya bersifat sementara, bukan keputusan selama-lamanya, jauh sekali menggambarkan tindakan yang lahir daripada lubuk jiwanya. –
ShahbudinHusin 19/11/2021.

5

1

vote
Article Rating
Kongsikan artikel ini


KERAJAAN MESTI TOLAK RUMAH RM100 JUTA NAJIB, KALAU TIDAK, ISMAIL SABRI PUN WAJIB DIJATUHKAN

Hanya ada dua pilihan yang wajib diambil Ismail Sabri Yaakob dalam isu rumah bernilai RM100 juta melibatkan Najib Razak sekarang ini.
Pertama, menolak permintaan tersebut dan kedua, segera membatalkannya sekiranya permohonan itu telah diluluskan.
Dengan kedudukan Najib yang sudah dijatuhi hukuman bersalah oleh mahkamah dan menunggu rayuan di Mahkamah Rayuan beserta puluhan lagi kes berkaitan 1MDB masih berjalan di Mahkamah Tinggi, memenuhi permintaan itu bermakna Ismail Sabri jauh lebih tidak berguna lagi.
Kalau kepada Najib yang membuat permintaan tersebut pun sudah boleh membuatkan kita marah, tindakan Ismail Sabri memberi kelulusan atau tunduk kepada permintaan itu tentu lebih wajar menjadikan kita sangat membara seluruh jiwa.
Memberi sebuah rumah mewah bernilai RM100 dalam keadaan Najib sudah dijatuhi hukuman penjara 12 tahun dan denda RM210 juta dengan jelas lagi terang akan memperlihatkan gambaran teruknya sebuah kerajaan yang sedang mentadbir negara ini.
Sekaligus ia turut menyerlahkan Ismail Sabri sebagai Perdana Menteri yang terburuk sekali kewibawaannya yang Malaysia pernah ada.
Di mana-mana celah dunia sekali pun, tidak pernah kita dengar ada kerajaan atau Perdana Menteri meluluskan pemberian sebuah kediaman mewah kepada bekas seorang pemimpinnya yang sedang menuju ke penjara.
Kalau pun memang ada peruntukan untuk memberikan Najib sebuah kediaman atas kedudukannya sebagai bekas Perdana Menteri atau disebabkan beliau tiada kediaman, ia seharusnya dilakukan selepas Najib sudah bebas daripada sebarang sabitan dan perbicaraan di mahkamah, bukannya dalam keadaan sudah dijatuhi hukuman bersalah dan masih bersalah.
Jika begitu, perbicaraan dan hukuman yang dijatuhkan oleh mahkamah langsung tidak berharga apa-apa.
Sebab itu, jika akhirnya terbukti kerajaan meluluskan atau tunduk kepada permintaan Najib itu, MOU antara PH dengan Ismail Sabri tidak saja patut ditamatkan, bahkan Perdana Menteri sendiri wajib dijatuhkan.
Tiada guna lagi sebarang MOU dipertahankan kalau ia sekadar menjadi alat untuk Perdana Menteri kekal berkuasa, tiada ancaman dijatuhkan tapi menjadikannya bebas berbuat sesuka hati untuk membelanjakan wang rakyat.
Blok pembangkang selepas ini, malah harus mengumpulkan kekuatan untuk memulakan gerakan menjatuh atau menumbangkan Ismail Sabri sebagai Perdana Menteri.
Menjatuhkan seorang Perdana Menteri yang tidak berguna kerana tergamak membelanjakan wang rakyat untuk rumah mewah seseorang yang sudah dihukum bersalah bukan saja pasti akan mendapat sokongan majoriti rakyat, bahkan tidak mustahil mampu menarik sama sokongan daripada pemimpin dalam blok kerajaan sendiri.
Oleh itu, Ismail Sabri mesti segera bertindak menamatkan kemarahan rakyat dalam isu ini, kecuali jika beliau memang mahu menampah rekod sebagai Perdana Menteri yang khidmatnya tidak sampai 100 hari.
Jangan lupa, PN dan Mahiaddin Md Yasin tentu turut tidak setuju dengan pemberian rumah mewah kepada Najib itu.
PH menamatkan MOU dan PN menarik sokongan, apakah Ismail Sabri tak tergolek jadinya? –
ShahbudinHusin 19/11/2021.

4

1

vote
Article Rating
Kongsikan artikel ini


KABINET LULUS RUMAH RM100 JUTA, ISMAIL SABRI LEBIH TAK GUNA DARIPADA NAJIB

Walaupun Najib Razak telah menarik balik permohonannya untuk mendapatkan sebuah hartanah kediaman bernilai RM100 juta daripada kerajaan, kabinet Ismail Sabri Yaakob disahkan telah pun meluluskan permohonan bekas Perdana Menteri itu.
Hal ini diakui oleh Menteri di Jabatan Perdana Menteri, Wan Junaidi Tunku Jaafar yang mengatakan kerajaan pada dasarnya telah bersetuju untuk menganugerahkan bekas Perdana Menteri itu sebidang tanah dan rumah bernilai RM100 juta di sebuah kawasan eksklusif di tengah-tengah Kuala Lumpur.
Katanya, keputusan itu berdasarkan alasan bahawa ia adalah hak Najib memperolehinya mengikut peruntukan undang-undang sedia ada.
Berdasarkan hakikat ini, yang paling tak guna dan harus dipersalahkan oleh seluruh rakyat ialah Ismail Sabri sendiri.
Permintaan Najib sepatutnya tidak dilihat daripada sudut statusnya sebagai bekas Perdana Menteri semata-mata, tetapi mesti mengambil kira kedudukan semasanya ketika ini.
Najib sekarang ini sudah pun dijatuhi hukuman bersalah oleh Mahkamah Tinggi atas kesalahan pecah amanah, menyalahguna kedudukan dan penggubahan wang haram berkaitan dana SRC International.
Beliau dihukum penjara 12 tahun dan denda RM210 juta.
Hukuman itu bagaimanapun ditangguhkan buat sementara berikutan Najib dibenarkan merayu di Mahkamah Rayuan.
Pihak pendakwa dan pembela telah pun selesai mengemukakan hujah-hujah mereka, cuma belum diketahui lagi bila Mahkamah Rayuan akan memberikan keputusannya.
Dengan yang demikian, walaupun hukuman terhadap Najib sedang ditangguhkan, identitinya kekal sebagai seorang pesalah yang sudah dijatuhi hukuman bersalah oleh mahkamah.
Oleh itu, di mana logiknya dan di mana Ismail Sabri meletakkan neraca pertimbangannya sebagai ketua kerajaan dengan senang-senang meluluskan hartanah bernilai RM100 juta itu kepada Najib?
Jika Najib dilihat tak guna kerana membuat permohonan itu dalam keadaan dirinya sedang berselirat dengan pelbagai kes mahkamah, maka Ismail Sabri yang meluluskannya di ketika sedar dan tahu bekas Perdana Menteri itu sudah dihukum bersalah tentulah jauh lebih tidak berguna lagi.
Bagaimana jika selepas diberikan hartanah itu, Mahkamah Rayuan mengekalkan hukuman bersalah terhadap Najib?
Tidakkah gambarannya di mata umum adalah sementara mahkamah menghukum Najib bersalah, tetapi kerajaan pula memberikan hartanah mewah kepadanya sebagai hadiah?
Apakah jenis kerajaan dan Perdana Menteri yang sebegini buruk perangai dan tata kelolanya?
Apakah kerana mentang-mentang Najib bekas pemimpin UMNO dan kerajaan tanpa mandat rakyat sekarang juga dipimpin oleh Ismail Sabri selaku Naib Presiden UMNO, maka segala-galanya yang berkaitan UMNO harus diberi keistimewaan?
Selain sudah dijatuhi hukuman bersalah, Najib juga masih berdepan puluhan kes lagi berkaitan 1MDB dan hubungannya dengan Jho Low yang mana jika rakyat meneliti fakta-fakta perbicaraan itu di mahkamah, pasti ramai yang geleng kepala dibuatnya.
Sekali lagi, di mana wajarnya untuk kabinet yang diterajui Ismail Sabri memberi kelulusan kepada permohonan Najib dalam keadaan hari-hari berita mengenai perbicaraan dibaca oleh rakyat jelata?
Dalam hal ini, keinginan PH untuk bertemu dengan Ismail Sabri khusus berkaitan isu kediaman mewah RM100 juta itu serta hubungannya dengan MOU yang telah ditandatangani adalah amat wajar sekali, walaupun Najib telah menarik balik permohonannya.
Ismail Sabri adalah pemimpin yang lemah, tiada rekod kejayaan, malah memastikan kejayaan Mara Digital yang kecil pun gagal dilakukannya dan hanya tinggal nama saja lagi sebagai peninggalan legasinya.
Untuk itu, ternampak sekarang seolah-olah beliau sedang mempergunakan MOU dengan PH untuk memastikan kuasanya kekal, kedudukannya tidak tergugat, selain menjadikannya bebas berbuat sesuatu dalam kerajaan.
Sudah sampai masanya PH menamatkan MOU dengan Ismail Sabri itu secara serta-merta agar beliau tidak lagi sebegitu bebas, kedudukannya sentiasa dipantau dan mudah dijatuhkan bila berlagak agak keterlaluan dalam mengurus kerajaan. –
ShahbudinHusin 20/11/2021.

0

0

votes
Article Rating
Kongsikan artikel ini


RAYUAN ANWAR – UNDI HARAPAN UNTUK MASA DEPAN MELAKA YANG LEBIH BAIK

Sepanjang seminggu lebih berkempen di negeri Melaka memberi dukungan kepada calon-calon Harapan, saya saksikan pelbagai nilai-nilai penting yang mengikat hubungan antara rakyat pelbagai kaum.
Antara yang amat mengesankan saya adalah sikap tegas mereka yang mahukan sebuah kerajaan yang patuh pada etika kebertanggungjawaban yang tinggi, yang hormat akan pilihan dan hak rakyat serta yang mampu memperkasa elemen kebersamaan antara kaum dan agama.
Faktor utama yang menjadi tonggak kepada nilai-nilai ini semestinya kestabilan tanpa kacau bilau politik yang mampu menyentak negeri dari kemakmuran pembangunan dan ekonomi.
Harapan menawar dan menjanjikannya serta yakin negeri ini banyak keupayaan yang mampu ditambahbaik dan disemarakkan demi kesejahteraan negeri dan rakyat.
Tidak boleh sekiranya sekali lagi negeri ini dihadapkan ke kancah intrik yang tidak berkesudahan yang akhirnya akan memangsakan warga Melaka terutamanya.
Calon-calon yang kita tampilkan tidak kurang hebat dengan kombinasi tokoh-tokoh yang berpengalaman dan yang mengangkat suara dan nurani anak muda.
Dengan penuh rendah diri saya merayu kepada seluruh rakyat di negeri Melaka untuk memilih Harapan esok sebagai usaha dan upaya kita memperteguh hasrat dan kepentingan semua.
Jaga diri, dan semoga kita bertemu lagi di kesempatan lain dan selamat mengundi!
ANWAR IBRAHIM
Pengerusi PH/Presiden PKR

4.2

5

votes
Article Rating
Kongsikan artikel ini


MELAYU KEMBALI SOKONG UMNO, CINA JAUHI PH – ILHAM CENTRE

𝗣𝗲𝗻𝗱𝗮𝗵𝘂𝗹𝘂𝗮𝗻
Setelah melalui tempoh kempen selama 12 hari, akhirnya PRN Melaka melabuh tirai malam ini.
Sekitar pukul 9.55 malam sekejap tadi SPR telah membuat sidang media awal mengumumkan keputusan PRN ini.
Seperti hipotesis awal dan dapatan kajian lapangan kami, BN berjaya mendominasi pertembungan ini.
Jangkaan kami bahawa kadar keluar mengundi rendah juga tepat apabila hanya 61 peratus pemilih biasa menunaikan tanggungjawab mereka sehingga pukul 4 petang (SPR belum mengumumkan angka rasmi).
Sebagai analisis awal, keputusan PRN Melaka ini memberi beberapa makna penting yang boleh diambil maklum oleh pihak-pihak berkenaan.
𝗙𝗲𝗻𝗼𝗺𝗲𝗻𝗮 𝗞𝗲𝗹𝗲𝘀𝘂𝗮𝗻 𝗣𝗼𝗹𝗶𝘁𝗶𝗸
Kadar keluar mengundi yang rendah menggambarkan fenomena kelesuan politik (political fatigue) dalam kalangan pengundi.
Pelbagai drama dan aksi politik yang dipamerkan oleh pemimpin dan parti politik pasca PRU14 menyebabkan pengundi mula bosan terhadap politik.
Perspektif negatif terhadap politik ini banyak melanda generasi muda serta golongan dengan tahap sosio-ekonomi menengah dan ke atas.
Ini menyebabkan mereka mengambil keputusan untuk tidak keluar mengundi terutamanya pengundi yang berada di luar kawasan.
Senario ini sangat tidak bagus untuk iklim politik negara apabila ada segmen tertentu rakyat mengambil keputusan menyisih diri dalam proses penting sistem bernegara ini.
𝗠𝗲𝗹𝗮𝘆𝘂 𝗞𝗲𝗺𝗯𝗮𝗹𝗶 𝗠𝗲𝗻𝘆𝗼𝗸𝗼𝗻𝗴 𝗨𝗺𝗻𝗼
Dalam PRU14 lalu BN gagal mempertahan Melaka apabila berlaku ayungan pengundi Melayu kepada PH disebabkan beberapa faktor bersifat semasa.
Antara faktor tersebut adalah GST, 1MDB dan keyakinan etnik Melayu terhadap PH apabila Dr Mahathir menerajui kempen tersebut.
Apabila faktor tersebut telah pudar sekarang, pengundi etnik Melayu yang sebelum ini memilih PH telah kembali menyokong Umno dengan mengundi BN.
Ini akan mengembalikan semula Umno sebagai parti dominan di kawasan lingkaran Melayu seperti yang dikecapi oleh mereka sebelum PRU14.
𝗟𝗲𝗴𝗶𝘁𝗶𝗺𝗮𝘀𝗶 𝗞𝗲𝗽𝘂𝘁𝘂𝘀𝗮𝗻 𝗨𝗺𝗻𝗼
Berlaku perdebatan hangat dalam kalangan kepimpinan Umno sendiri sama ada akan bertanding sendirian dalam PRN ini atau bergabung dengan PN.
Tim yang diketuai oleh presiden Ahmad Zahid Hamidi berkeras untuk bertanding sendirian dengan mengenepikan Bersatu dan Pas.
Keputusan malam ini adalah legitimasi penting bahawa keputusan untuk bertanding sendirian tersebut adalah tepat.
Keputusan ini akan memberi keyakinan kepada Umno yang mengetuai BN untuk meneruskan pendirian bertanding secara sendirian dalam PRU15 nanti.
Keputusan ini juga mengabsahkan strategi politik Zahid Hamidi, sekaligus membantu menguatkan kedudukan beliau sebagai presiden menjelang pemilihan kepimpinan Umno nanti.
𝗣𝗲𝗻𝗴𝘂𝗻𝗱𝗶𝗮𝗻 𝗕𝗲𝗿𝗮𝘀𝗮𝘀𝗸𝗮𝗻 𝗣𝗮𝗿𝘁𝗶
Sepanjang mengumpul data di lapangan, pengundi memberi maklum balas baik terhadap kepimpinan mantan KM Melaka Adly Zahari.
Pengundi juga memberi perspektif sangat positif terhadap prestasi pentadbiran kerajaan PH sebelumnya yang diketuai oleh Adly.
Meskipun memberi kredit besar kepada Adly dan kerajaan PH sebelumnya, namun majoriti pengundi menyatakan komitmen untuk mengundi BN.
Ini kerana mereka cenderung memberi undi berasaskan parti politik berbanding faktor calon dan isu semasa.
Keputusan malam ini mengesahkan bahawa etnik Melayu khususnya masih mengundi bersandarkan faktor parti berbanding faktor2 lain.
𝗜𝘀𝘂 𝗡𝗮𝘀𝗶𝗼𝗻𝗮𝗹 𝗧𝗶𝗱𝗮𝗸 𝗕𝗲𝗿𝗸𝗲𝘀𝗮𝗻
Sejak awal kempen, pengundi telah menunjukkan sikap lebih mementingkan isu bersifat setempat berbanding isu nasional.
Sebab itu walaupun PH dan PN banyak menggunakan isu permohonan tanah dan rumah RM100 juta oleh Najib pada penghujung kempen, namun isu tersebut tidak berkesan.
Di sebalik isu tersebut dan beberapa isu rasuah pemimpin tertinggi mereka yang digunakan oleh pihak lawan, Umno masih menang bergaya di kerusi-kerusi yang ditandingi mereka.
Ini membuktikan pengundi Melaka kurang memberi perhatian terhadap isu bersifat nasional, sebaliknya lebih fokus kepada motivasi bersifat setempat untuk mengembalikan Umno ke tapuk kuasa negeri.
𝗣𝗡 𝗠𝗲𝗺𝗽𝗮𝗺𝗲𝗿 𝗣𝗿𝗲𝘀𝘁𝗮𝘀𝗶 𝗖𝗲𝗺𝗲𝗿𝗹𝗮𝗻𝗴
Sebagai gabungan politik baru serta bertanding sendirian tanpa kerjasama dengan BN, PN mempamerkan prestasi membanggakan dalam PRN ini.
Berjaya memenangi dua kerusi dan memberi saingan bermakna di beberapa kerusi segmen Melayu, prestasi ini secara relatif sangat cemerlang.
Ini akan memberi keyakinan baru kepada mereka untuk memberi saingan bermakna dalam PRU15 akan datang.
Setelah mengumpul sokongan agak baik dalam segmen Melayu melalui kerusi yang ditandingi oleh Bersatu dan Pas, PN perlu bersegera mengenal pasti strategi efektif untuk menarik sokongan pengundi bukan Melayu khususnya melalui parti Gerakan.
Lanskap politik Malaysia yang menyaksikan komposisi bercampur etnik memerlukan sesebuah parti politik perlu mendapat sokongan semua etnik bagi memberi saingan berkesan dalam PRU.
𝗘𝘁𝗻𝗶𝗸 𝗖𝗶𝗻𝗮 𝗠𝘂𝗹𝗮 𝗠𝗲𝗻𝗷𝗮𝘂𝗵𝗶 𝗣𝗛
PH berjaya mengungguli PRU14 di Melaka apabila diberi sokongan hampir sepenuhnya oleh pengundi etnik Cina.
Sokongan ini antara faktor yang menyumbang kemenangan DAP di semua kerusi yang ditandingi mereka serta beberapa kerusi yang ditandingi PKR.
Membuat tinjauan sepanjang tempoh kempen, telah ada indikator yang menunjukkan sokongan pengundi Cina terhadap PH semakin lemah.
Keputusan PRN ini mengesahkan bahawa pengundi Cina mula beransur meninggalkan PH dan mula memberi sokongan semula kepada BN khususnya kepada MCA.
Walaupun DAP masih berjaya mempertahankan beberapa kerusi tradisi mereka, namun parti tersebut mempamerkan keputusan yang jauh merosot berbanding PRU14 sama ada bilangan kerusi atau undi popular.
𝗠𝗲𝗻𝗲𝗿𝗶𝗺𝗮 𝗣𝗲𝗹𝗼𝗺𝗽𝗮𝘁, 𝗣𝗛 𝗧𝗲𝗿𝗶𝗺𝗮 𝗔𝗸𝗶𝗯𝗮𝘁
Walaupun tinjauan-tinjauan sejak DUN dibubarkan menunjukkan pengundi tidak bersetuju PH menerima dua bekas wakil rakyat BN sebagai calon mereka, namun petunjuk tersebut diabaikan.
Antara yang menentang keras keputusan tersebut termasuk pemilih yang mengundi PH dalam PRU14 lalu.
Antara yang kuat menentang keputusan tersebut juga adalah pengundi dalam kalangan anak muda dan pengundi etnik Cina, kedua-duanya juga merupakan segmen sokongan positif kepada PH sebelumnya.
Akibat mengabaikan suara ini dengan pelbagai alasan bersifat kosmetik politik, akhirnya PH dihukum dengan parah oleh pengundi dalam PRN ini.
Ada beberapa faktor lain lagi yang menyumbang kekalahan besar PH ini, namun keputusan menerima pelompat sebagai calon adalah salah satu sebab besar.
𝗣𝗲𝗻𝘂𝘁𝘂𝗽
Tirai PRN Melaka melabuh tirainya, wacana tentangnya akan terus berlangsung untuk beberapa tempoh mendatang.
Keputusan PRN ini akan dijadikan kerangka rujukan untuk setiap parti politik merancang strategi bagi menghadapi PRU15.
Keputusan PRN ini juga akan dijadikan kerangka rujukan oleh seluruh rakyat Malaysia untuk dijadikan pedoman awal pola sokongan mereka menjelang PRU15 nanti.
Selamanya warga perlu sedar, kemenangan sebenar sesebuah pilihan raya bukan parti politik, pemenang sebenar adalah rakyat.
𝗣𝗿𝗼𝗳 𝗠𝗮𝗱𝘆𝗮 𝗗𝗿 𝗠𝗼𝗵𝗱 𝗬𝘂𝘀𝗿𝗶 𝗜𝗯𝗿𝗮𝗵𝗶𝗺
Ketua Penyelidikan ILHAM Centre
20 Nov 2021; 11.17 malam

5

1

vote
Article Rating
Kongsikan artikel ini


ANWAR MASIH RELEVAN JADI PERDANA MENTERI, TAPI PRU15 INI HARUS JADI PERTARUHAN TERAKHIR BAGINYA

Berikutan prestasi buruk PH dan PKR dalam PRN Melaka semalam, banyak pihak terlihat cenderung menyalahkan Anwar Ibrahim atas keadaan itu bersama sebab-sebab lain yang mungkin kita sudah sedia maklum mengenainya melalui pembacaan di pelbagai saluran media.
Selain ramai yang mengatakan beliau harus dipersalahkan atas sifatnya sebagai nakhoda yang gagal, tidak kurang menuding jari menggesanya untuk segera berundur dan meletak jawatan.
Kata mereka, Anwar sudah tidak relevan lagi dan PH serta PKR harus dipimpin oleh pemimpin baru jika gabungan itu mahu menang atau mencapai keputusan menggembirakan dalam PRU15 akan datang.
Persoalannya, benarkah tanpa Anwar, PH mampu mencapai kejayaan dalam PRU15 akan datang dan benarkan jika dipimpin Anwar, PH akan terus dibelenggu kegagalan?
Persoalan lain, jika Anwar berundur, siapa yang layak dan harus menjadi penggantinya?
Daripada satu segi yang lain, kita dapat lihat mereka yang menggesa Anwar berundur itu bukanlah kelompok yang selama ini komited dengan PKR, PH atau blok pembangkang, tetapi adalah mereka daripada dalam UMNO, kelompok yang tidak ketahuan kecenderungan politiknya dan tidak kurang yang pro Tun Mahathir Mohamad.
Jadi, apa sebenarnya maksud tersirat mereka mahu Anwar berundur – benar-benar mahu PH menang atau lebih takut jika Anwar akhirnya berjaya meraih kemenangan?
Khusus mereka dalam UMNO misalnya, jika benar Anwar sudah tidak relevan lagi, mereka sepatutnya gembira kerana ia memberi laluan lebih mudah untuk BN mencapai kemenangan.
Bagi mereka yang komited dengan PH dan PKR, rata-ratanya masih meyakini kemampuan Anwar bersama kewibawaan serta idealismenya untuk memimpin negara dan membawa perubahan kepada rakyat.
Dalam konteks Anwar sebagai Pengerusi PH dan Presiden PKR, memang diakui beliau belum mampu membawa gabungan itu mencapai kejayaan, meskipun pernah membawa blok pembangkang menafikan kemenangan dua pertiga UMNO dan BN bermula pada PRU 2008 dan seterusnya pada PRU 2013.
Sebelum keberadaan Anwar dalam blok pembangkang yang bermula selepas beliau dipecat daripada UMNO pada 1998, tidak pernah lagi mana-mana parti pembangkang atau pemimpin mampu mengubah landskap politik negara seperti mana yang telah dilakukannya.
Dalam PRU14 pada 2018, memang benar kejayaan PH ketika itu dipimpin oleh Tun Mahathir, tetapi bekas Pengerusi Bersatu itu sendiri sebenarnya bergantung penuh kepada kekuatan Anwar dan PKR sehingga beliau sanggup “mencemar duli” merendahkan dirinya bertemu bekas musuhnya itu di mahkamah dan seterusnya menjalin hubungan baik semula setelah berpuluh tahun bermusuhan.
Pokoknya, mampukah Tun Mahathir jika tanpa berbaik dengan Anwar, menumbangkan BN pada PRU14 lalu?
Meski Anwar sekarang memimpin PH, kita juga harus sedar imej gabungan itu telah banyak dirosakkan oleh Tun Mahathir yang ketika mengetuai kerajaan selama 22 bulan telah melakukan pengkhianatan terhadap janji dan mencemar keyakinan rakyat dengan mengatakan buku manifesto bukan kitab suci.
Anwar hari ini bukan saja memimpin PH dengan harapan tinggi rakyat untuk memenangi pilihanraya, tetapi juga kena memulihkan semula keyakinan rakyat terhadap imej gabungan yang sengaja telah dirosakkan itu.
Untuk itu, bagi berdepan PRU15 akan datang, Anwar sebenarnya masih relevan untuk dijadikan sandaran, cuma banyak kerja yang harus dilakukannya dan beliau tidak mungkin mampu melakukannya sendirian.
Kemampuan, stamina, idea, kebolehan berhujah, punya hubungan antarabangsa, aura sebagai pemimpin yang dimilikinya masih jauh ke depan jika mahu dibandingkan dengan Najib Razak, Mahiaddin Md Yasin, Zahid Hamidi, Mohamad Hasan atau pun Ismail Sabri yang dijangka adalah pesaing-pesaingnya dalam PRU15 akan datang.
Lagi pun, dengan PRU15 mungkin tidak sampai setahun daripada sekarang, menukar nakhoda dengan tiba-tiba bukanlah keputusan yang bijaksana, bahkan mungkin membawa nasib lebih buruk kepada PH.
Turut penting sama kerana tidak ternampak ada di kalangan pimpinan PH sedia ada yang setanding kemampuan dan kewibawaannya untuk menggantikan Anwar buat waktu terdekat ini.
Begitu pun, atas faktor usia, sementara Anwar dirasakan masih relevan untuk menjadi panglima perang dalam PRU15 akan datang dan seterusnya sebagai Perdana Menteri, dalam masa yang sama beliau tidak harus menjadi seorang yang sehingga ke usia nak mati pun masih lagi ghairah mahu menjadi Perdana Menteri.
Sebaiknya, PRU15 ini adalah pertaruhan terakhirnya dalam kancah politik, bertanding dalam pilihanraya dan memimpin PH serta PKR.
Bermula sekarang dan dalam penampilan pada PRU15 nanti, pemimpin muda dan baru harus lebih ramai ditonjolkan sebagai persiapan untuk mereka mengambil alih PH dan PKR.
Jika Anwar berjaya memenangi PRU15 dan seterusnya menjadi Perdana Menteri, paling lama beliau harus memimpin negara ialah selama sepenggal setengah dan selepas itu mesti menyerahkan kepada pengganti yang sudah siap sedia dilatih untuk mengambil alih tempatnya.
Jika gagal pada PRU15, Anwar dengan senang hati harus melepaskan segala perjuangan yang telah diasaskannya sejak 1998 untuk diserahkan kepada pemimpin pengganti untuk menghadapi PRU16 yang seterusnya.
Sedemikian itu, dalam PRU15 nanti yang merupakan medan pertarungan terakhirnya, bukan saja Anwar harus lebih bekerja keras, tidak kurang pentingnya ialah mereka yang tetap meyakininya juga mesti turut sama bekerja keras dan sedia berkorban bagi merealisasikan hasratnya memimpin negara ini benar-benar menjadi kenyataan akhirnya. –
ShahbudinHusin 21/11/2021.

3.8

6

votes
Article Rating
Kongsikan artikel ini


MAHIADDIN, BILA LAGI NAK TEKAN ‘BUTTON’?

Apa yang pasti, selepas PRN Melaka ini para pemimpin UMNO tentu lebih tinggi sombong, ego serta lagak mereka.
Kemenangan cemerlang BN secara solo itu bukan saja akan menjadikan Bersatu terus menjadi sasaran permusuhan, malah juga jadi perlecehan yang berterusan daripada pemimpin-pemimpin UMNO, meski kedua-dua parti duduk bersama dalam membentuk kerajaan di peringkat pusat.
Sebagaimana sekarang UMNO dan Bersatu ibarat anjing dan kucing yang bermusuhan setiap hari, kemenangan bergaya BN di Melaka tidak lain hanya akan merancakkan lagi pertelagahan tersebut.
Tidak terkecuali daripada itu, Pas yang sebelum ini menolak pelawaan UMNO untuk bersama mereka dan lebih memilih bersama Bersatu dalam PN, pasti turut akan ditolak sama selepas ini.
Teori UMNO tidak mampu menang secara sendirian tanpa bekerjasama dengan Pas dan Bersatu untuk berlawan dengan PH telah terbukti tidak betul sama sekali.
Untuk itu, Pas dan Bersatu sudah tidak diperlukan lagi oleh UMNO perjalanannya untuk menuju PRU15 akan datang.
Melalui kemenangan lebih 2/3 di Melaka, UMNO kini juga sudah boleh menghantar keranda kepada Pas untuk Muafakat Nasional dikuburkan dengan serta-merta.
Sebagaimana Bersatu sudah ditolak, Pas juga bukan lagi keperluan UMNO untuk dijadikan sahabat kerjasama.
Rasionalnya, kalau UMNO sudah boleh menang sendiri dan tanpa berkongsi kerusi, apa lagi perlunya ada Pas di sisi?
Walaupun Bersatu dan Pas yang berada dalam Perikatan Nasional masih merupakan sebahagian kerajaan di peringkat pusat, keberadaan kedua-dua parti itu hanya penting kepada Ismail Sabri Yaakob, tetapi tidak kepada UMNO.
Zahid Hamidi dan Najib Razak yang kini menguasai UMNO bukan saja paling gembira selepas kejayaan di Melaka, malah barangkali sedang merancang skrip seterusnya untuk terus memperlekeh Mahiaddin Md Yasin dan Bersatu.
Soal bahawa PN yang diterajui Mahiaddin masih merupakan gabungan yang diperlukan oleh Ismail Sabri untuk mengekalkan kedudukannya sebagai Perdana Menteri bukan lagi merupakan pertimbangan yang penting bagi Zahid Hamidi dan Najib.
Bagi mereka, kalau Mahiaddin, PN atau Bersatu mahu menarik sokongan sekali pun terhadap Ismail Sabri, ia bukanlah perkara yang membimbangkan kerana jika diadakan PRU15 kemudiannya, BN secara solo pasti senang-senang boleh memenanginya sebagaimana telah terbukti di Melaka.
Dalam semua keadaan ini, berapa lama Mahiaddin dan Bersatu mampu menahan rasa pedih hati jika hari-hari diperlekeh oleh Zahid Hamidi, Najib serta lain-lain pemimpin UMNO?
Masih lagikah tak mahu menekan apa-apa “button” untuk memberi pengajaran kepada UMNO?
Tambahan lagi, disebabkan pernah menjadi Perdana Menteri, Mahiaddin tidak rugi apa-apa jika kerajaan Ismail Sabri yang dibayangi Zahid Hamidi dan Najib ini dijatuhkan, silap-silap peluangnya terbuka lagi untuk menduduki kerusi Perdana Menteri buat kali kedua. –
ShahbudinHusin 21/11/2021.

3.5

6

votes
Article Rating
Kongsikan artikel ini


GESA ISMAIL SABRI PERCEPAT PRU BERMAKNA UMNO TIDAK SABAR MAHU MENUKAR PERDANA MENTERI

Sebaik saja menang bergaya dalam PRN Melaka, macam sudah tak sabar lagi UMNO mahu PRU15 diadakan dengan segera.
Timbalan Presiden UMNO, Mohamad Hasan berkata, beliau sudah pun memberitahu Perdana Menteri, Ismail Sabri Yaakob agar menimbang untuk membubarkan Parlimen dalam waktu terdekat ini.
Ini kerana katanya, berikutan kejayaan BN di Melaka, ia adalah keadaan yang cukup baik untuk disusuli dengan diadakan PRU15 pula.
Berkaitan gesaan Mohamad Hasan atau Tok Mat ini, saya sebelum ini pernah menulis bahawa kemenangan BN di PRN Melaka bukanlah kemenangan buat Ismail Sabri sebagai Perdana Menteri.
Sebaliknya, antara yang utama berhak mendakwa kemenangan itu sebagai kemenangan mereka ialah Presiden UMNO, Ahmad Zahid Hamidi, bekas Perdana Menteri, Najib Razak dan Timbalan Presiden UMNO, Mohamad Hasan selaku Pengarah PRN Melaka.
Ismail Sabri malah akan terus terpencil dengan kemenangan BN secara solo ini kerana beliau sebelum ini bersungguh-sungguh menawarkan diri untuk menjadi pendamai bagi mencari titik kerjasama antara UMNO, Pas dan Bersatu.
Bermakna, idea UMNO mesti bekerjasama dengan Pas dan Bersatu yang cuba diusahakan oleh Ismail Sabri itu langsung tiada harga sekarang ini kerana telah terbukti bertanding solo pun BN mampu mencipta kejayaan cemerlang.
Malah Zahid Hamidi, Najib dan Mohamad Hasan yang sedari awal mempertahan keperluan BN bertanding solo ternyata tidak salah perkiraan dan sedang menjadi pujaan ahli-ahli akar umbi UMNO.
Untuk itu, gesaan Tok Mat agar PRU15 diadakan segera bukanlah sesuatu yang memeranjatkan.
Ternampak sekarang selepas kejayaan BN di Melaka, UMNO melalui Tok Mat sedang mempromosi kemenangan tersebut untuk agenda yang lebih besar iaitu menukar Ismail Sabri sebagai Perdana Menteri.
Ismail Sabri sebagai Perdana Menteri tidak dilihat mewakili keseluruhan wajah UMNO kerana sejak awal beliau lebih memihak kepada Mahiaddin dan Bersatu berbanding UMNO.
Oleh kerana Zahid Hamidi sedang berdepan perbicaraan di mahkamah, manakala Najib sudah dihukum bersalah dan ada lagi perbicaraan berkaitan 1MDB sedang berjalan, kedua-dua mereka tentu saja tidak sesuai dinamakan sebagai calon Perdana Menteri jika PRU15 diadakan sekarang ini.
Atas kapasitinya sebagai Timbalan Presiden UMNO dan Pengarah PRN Melaka yang berjaya mencipta kejayaan cemerlang buat BN, pastinya Mohamad Hasan adalah calon terbaik sekali untuk diketengahkan.
Selain itu, Mohamad Hasan juga mendapat sokongan akar umbi yang lebih kukuh berbanding Ismail Sabri yang kecenderungannya dilihat lebih condong untuk membawa Bersatu bekerjasama dengan UMNO berbanding keyakinan bergerak solo.
Dalam erti kata lain, secara tersiratnya Mohamad Hasan sedang menonjolkan dirinya sendiri untuk menjadi Perdana Menteri menggantikan Ismail Sabri di sebalik gesaannya agar dipercepatkan PRU15 itu.
Jika UMNO atau Mohamad Hasan mahu Ismail Sabri terus dikekalkan sebagai Perdana Menteri, beliau tidak perlu terlalu tergesa-gesa mendesak diadakan pilihanraya dengan segera.
Lagi pun, Ismail Sabri belum lagi mencecah tempoh 100 hari menikmati hari-hari penuh bahagia sebagai orang paling berkuasa di negara ini. –
ShahbudinHusin 22/11/2021.

5

2

votes
Article Rating
Kongsikan artikel ini


SARANAN KEPADA PEMIMPIN MUDA CELUPAR – DARIPADA DESAK ANWAR DIGANTI, LEBIH BAIK GESA DAP KELUAR PH

Walaupun pemimpin senior dan utama dalam DAP tetap setia dan cenderung untuk terus mempertahankan Anwar Ibrahim selaku Pengerusi PH, malangnya kedapatan pemimpin muda dalam parti itu yang bersikap sebaliknya.
Hanya kerana PH gagal dalam PRN Melaka, beberapa pemimpin muda DAP lantas bersikap celupar serta angkuh mendesak agar Anwar diganti segera, baik atas kedudukannya selaku Pengerusi PH atau sebagai Ketua Pembangkang.
Gaya mereka bersuara mahu Anwar diganti itu muncul dalam pelbagai nada, ada yang berterus-terang dan ada juga yang berselindung di sebalik pelbagai istilah seperti “reset” dan seumpamanya.
Dalam keadaan PRU15 mungkin hanya tidak sampai setahun lagi daripada sekarang, memperkukuh PH dan sama-sama menyumbang ke arah kekukuhannya adalah jauh lebih penting dan mustahak daripada meminta Anwar berhenti.
Lagi pula, dalam tempoh yang dikira cukup singkat sebelum PRU15 tiba di depan mata, siapakah pemimpin, baik dalam PKR, DAP dan Amanah yang mampu menggalas tugas menggantikan Anwar?
Lebih daripada itu, pemimpin DAP yang celupar itu sendiri, apakah sumbangannya selama ini ke arah memperkukuh PH, khususnya dalam konteks mempamerkan DAP sebagai parti yang sederhana dan boleh diterima oleh semua lapisan masyarakat di negara ini?
Menggantikan Anwar bukanlah jawapannya buat masa ini kerana tanpa Anwar, PH mungkin ditimpa kekalahan yang lebih teruk dalam PRU akan datang.
Anwar setidak-tidaknya jauh lebih ke depan dari segi kemampuan dan kewibawaan berbanding Ismail Sabri Yaakob, Zahid Hamidi, Najib Razak, Mahiaddiin Md Yasin, Mohamad Hasan atau sesiapa juga yang dikira adalah pesaingnya dalam PRU15 akan datang.
Belum berjaya atau tidak berjaya menjadi Perdana Menteri, jauh sekali setakat gagal mengemudi kejayaan dalam PRN Melaka, ia bukanlah ukurannya untuk meletakkan Anwar sebagai telah gagal.
Kalaulah untuk menjadi Perdana Menteri perlu ujian kelayakan seperti dari segi kemampuan, kewibawaan, kehehatan berpidato, pintar mematahkan hujah lawan, skil komunikasi, track rekod sebagai menteri sebelumnya, jalinan hubungan antarabangsa dengan pemimpin dunia luar dan sebagainya, sebenarnya sudah lama jawatan Perdana Menteri itu menjadi milik Anwar.
Begitu pun, jika pemimpin muda DAP yang ingin menolak Anwar atau tidak yakin dengan kemampuannya itu ingin terus bersikap demikian, apa kata mereka terlebih dahulu mendesak Lim Guan Eng agar membawa DAP keluar daripada PH.
Langkah ini sebenarnya lebih munasabah seumpama jika kita tidak setuju untuk terus tinggal berkongsi dalam sebuah rumah, kitalah yang sepatutnya keluar daripada rumah tersebut.
Adalah pelik bila mana kita tidak setuju dengan seseorang yang tinggal serumah dengan kita dan sementara yang lain-lain hanya berdiam diri, kita pula meminta orang itu keluar daripada rumah tersebut.
Satu-satunya jawapan kepada keinginan tidak mahu lagi berketuakan Anwar memimpin PH ialah membawa DAP keluar daripada gabungan itu.
Kemudian, kita lihat, kalau mereka berani menyuarakan desakan itu, apakah ia akan mendapat layanan atau pertimbangan daripada Lim Guan Eng, Lim Kit Siang atau kepimpinan DAP seluruhnya.
Dan jika akhirnya gesaan itu tidak mendapat layanan atau perhatian daripada DAP, langkah yang lagi terpuji dan disanjung tinggi ialah pemimpin berkenaan yang harus keluar daripada DAP.
Pilihlah wadah perjuangan lain yang tiada kaitan sama sekali dengan DAP yang masih ingin kekal bersama PH atau dengan PH yang masih ada Anwar sebagai ketuanya.
Beranikah kamu wahai orang muda DAP? –
ShahbudinHusin 23/11/2021.

5

7

votes
Article Rating
Kongsikan artikel ini